text:
Oté
Larzan i riskab èt kourt !
/ 17 octob 2015
Gramoun lontan i di “i ashté zamé in volay dann in tant vakoua“. Ou wa pa si lo poul sé in poul dolo, ou koné pa si sé in poul péi, i pé èt in bon kok la rass, in bon kok léspèss, mé i pé èt osi in vié kok valé. Pou mwin fo akout gramoun, la d’si gramoun na rézon. Sanm pou mwin la rout litoral pou nou, lé konm si ni ashté in poul san war. Déza fo tonm dakor d’si lo pri, konm kan ou fé in kaz, lo pri i débord touzour kiswa in dis pour san, kiswa in vin pour san.
A lèr kilé pou la rout litoral banna la prévi an gro 1 miliar sis san zis pou 12 km la rout é la zordi mi antan i di la pa prévi pou la rantré é pou la sorti. Déza pou 12 km i roprézant 133 million éro lo km é i fé 133 mil éro lo mèt. Konm diré in limoriss “lé pa doné voui“. Lé espésyaliss i di pou fé la rantré é pou fé la sorti i fo o mwin si san million an plis. Pou lèr, oki bourik pou lo si san million. Oila poukoué néna tousala géstikilasyon d’si la rout.
Oila poukoué néna i kri a léskandal. Oila poukoué boudikont, sak i fé pou vréman lé kont, la kour dé kont li minm, i di o final sinploman la rout va kout o ba mo konm li di li minm, dé miliar son tousèl san parl lantré èk la sorti zis pou lo milié. Inn la di a mwin “léta èk lorop i donn larzan zordi a kondisyon domin la rézyon i invésti dann lénerzi prop“. Mé kan sar finn mèt tout dan la rout, kan variv lo tan po fé ot shoz, larzan i riskab èt kourt.


c: text/html

text:
RKill
-
Creole:
-
-
Lang:
-
Telechaje RKill
Deskripsyon:
Karakteristik prensipal:
- Mete fen pwosesis yo danjere
- Retire asosyasyon yo egzekite
- Konplètman otomatize operasyon
Kòmantè sou RKill:
RKill Lojisyèl ki gen rapò:
Lojisyèl an pwoteje done yo pèsonèl kont menas yo rezo-a. Antivirus bay pwoteksyon an kont malveyan a ak espyon.
Lojisyèl an yo detekte epi retire viris yo. Lojisyèl an pèmèt ou analysis sistèm ou a pou diferan kalite viris, espyon ak lòt menas.
Lojisyèl an antivirus plen soti nan Microsoft. Antivirus pwoteje sistèm nan kont viris yo nan diferan kalite, espyon ak lòt menas.
Zouti a nan pwoteje kont viris, espyon a ak routki. Lojisyèl la bay yon rete an sekirite nan entènèt la ak chèk trafik la pou menas yo posib.
antivirus yo pi popilè pou pwoteksyon an nan sistèm yo kont divès kalite menas. Lojisyèl la se kapab nan magazen modpas itilizatè a nan sekirite ak pwoteje rezo a lakay kont espyon la.
Pwisan antivirus scanner yo detekte epi retire viris yo. Se lojisyèl an mete ajou souvan asire aktyèl eta de baz done antivirus.
Zouti pwoteje òdinatè w lan kont menas yo divès kalite. Lojisyèl la pèmèt yo detekte ki kalite diferan nan viris ak lokalize dosye yo ki enfekte nan karantèn.
Lojisyèl an yo retire viris, trojans yo ak espyon. Lojisyèl an analiz pou menas yo ki te resevwa nan sistèm lan nan yon rezilta nan lè l sèvi avèk rezo a.
Lojisyèl an antivirus pwoteje òdinatè w lan kont espyon, publisitèr, ransomware, malveyan a ak objè ki kapab yon danje.
Lojisyèl an antivirus serye ak teknoloji modèn asire pwoteksyon an konplè sou sistèm nan. Epitou lojisyèl an sipòte yon ran de zouti anplis nan pwòp ak optimize sistèm nan.
Zouti refè dosye yo efase oswa ki pèdi. Lojisyèl an travay ak sistèm dosye popilè ak restaure dosye yo sou diferan transpòtè enfòmasyon.
Zouti pou tèks, vwa ak videyo mesaj. Lojisyèl an pèmèt ou pataje dosye epi ajoute itilizatè yo nan kontak ou a soti nan aplikasyon pou lòt.
Yon seri kodèk ak dekodeur lèktur majorite nan odyo ak dosye videyo fòma nan nenpòt ki jwè medya yo.
Zouti pratik nan travay ak imaj ki gen kapasite. Lojisyèl an sipòte fòma yo imaj popilè ak pèmèt ou kreye imaj yo oswa boule yo nan yon disk.
Lojisyèl an jwenn ak enstale chofè yo demode oswa ki disparèt. Lojisyèl an gen yon baz gwo ak modèn chofè soti nan manifaktirè yo ekipman yo.
Wè plis lojisyèl
Sistèm operasyon:
- Windows
- Android
Top lojisyèl:
Wè plis lojisyèl

robotstxt: allowed

filter: keep


text:
Richès yon peyi se nan kilti li, nan kalite manje li fè, nan tradisyon mizik li, e nan lang li tou.
Ameriken yo p ap janm fè timoun kindergarten yo koumanse li nan lòt lang pase angle sèlman.
Franse yo p ap janm kite timoun klas anfanten li yo koumanse li nan okenn lòt lang pase franse sèlman.
Timoun panyòl yo toujou koumanse aprann li nan lang matènèl yo.
Aktyèlman, tout timoun tout peyi toujou koumanse aprann li nan lang ke yo konnen depi yo piti.
Nou espere timoun Ayisyen yo va suiv menm egzanp sa a.
Pou nou gen "lekòl tèt anwo, nan yon peyi tèt anwo", fòk nou eksplore richès lang kreyòl la nan aspè syantifik li. Suiv tweets @MichelDegraff yo pou nou rete konekte avèk dènye nouvèl sou avansman lang kreyòl la. Enpi gade e pataje videyo sa:
Haitian Creole ↔ English Reference, Look up Haitian Creole and English Words


text:
Oté
Tansion Zonou ! Tansion zanbèk ! Sa i ariv kan ou i bès la gard !
/ 18 avril 2014
Zot i koné zoué domino ? Moin près pa, pars sa in n’afèr moin la fé kan moin lété jenn, kaziman marmay mé sa in kékshoz la zamé ral amoin pou vréman. Kan moin na in tan mi profèr révé-sa oui ! Sa mi èm ! Donk kan moin la sèy zoué lo domino, moin la romark in pé té i sèy fioné konm dann tout zé. Dann tan té i apèl sa in zonou. In lébzanp ? Ou la poin morso troi, ou i mète in morso kat épi ou i fé konmsi arien n’été... mé la plipar d’tan bann zouar i fé antansion i kol aou, i fé artir aou out morso é ou lé blizé répar out lérèr.
Pou kosa mi di sa ? Pars la-ba Sint-André na in drol trikmardaz dann la méri. Na in mèr élu avèk in for majorité sé Virapoullé… mé lo moun i sort ète kondané pars na dé z’afèr pa korèk la s’pass dann in l’amikal pèrsonèl kominal si tèlman ké lo lansien mèr- lo mèm ké lo nouvo, par l’fèt- lé intèrdi sign bann papyé sak i apèl l’ordonansman. Konm li lé interdi, li lé mèr kant mèm é a s’ki paré sé promyèr adzoint madam Chane-To ké na lo délégasyon. Normalman tribinal n’oré pi désid in inélézibilité, mé na d’moun na plis la shans ké d’ot. Moin la antann dsi rényon promyèr lo mèr apré di li la suiv sak l’éta la di ali. Bon pou sa mèm, na oir la suit si nana in suit.
Solman an atandan, si moin lété lo délégatèr, moin nora méfyé d’sa, é bien avèy sa konm lé dsi l’fé. Pou kosa ? Pars, mazine in kou dann lo bann papyé noré inn sré pa tro katolik, inn k’i pé fé an-nuir aou in zour. Mazine in kou ké ou i sign sa lo zyé fèrmé - dé foi léspri lé pa la- dé foi ou i konpran pa bien in n’afèr, mé konm ou na out fyèté, ou i vé pa pass pou in soz. L’èr-la, ou i fé in gran sign do kroi épi ou i sign, é kan ou na zan-nui, ou i di : « Démyé, moin té kass mon zanm so zour la ! ». Na in n’ot afèr moin la fine antann : i di pa « l’inyon sé la lite ? »… donk si ou n’a in z’alyé é ou i vé li fé pa ou in kanikrosh, bin ou na bézoin in pti z’afèr kont li. Pa in gro ! zis in pti de fason, si i fo, fé fèrm son také.
Donk, si moin té lo délégatèr, moin noré méfyé. Méfyé zounou ! Méfyé zanbèk ! Sa i ariv kan ou i bès la gard.
Justin
NB : Mi koné d’ot zélu la pa gingn la mèm shans ké Virapoullé... Shakinn son shans ! Shakinn son shias !


text:
Lik 22Haitian Creole Version (HCV)
22 ¶ Fèt Pen san ledven yo, ki vle di fèt Delivrans jwif yo, te prèt pou rive.
2 Chèf prèt yo ak dirèktè lalwa yo t'ap chache yon riz pou yo fè touye Jezi, paske yo te pè pèp la.
3 Lè sa a, Satan antre nan tèt Jida yo te rele Iskariòt la, yonn nan douz disip yo.
4 Jida al jwenn chèf prèt yo ak chèf gad ki t'ap veye tanp lan. Li di yo ki jan li ta ka fè yo pran Jezi.
5 Yo pa t' manke kontan, yo pwomèt pou yo ba l' lajan.
6 Li tonbe dakò ak yo. Se konsa Jida t'ap chache yon bon okazyon pou l' te fè yo pran Jezi san foul la pa konnen.
7 ¶ Jou fèt Pen san ledven an te rive; se jou sa a pou yo te touye ti mouton yo pou manje Delivrans lan.
8 Jezi voye Pyè ak Jan, li di yo konsa: Ale pare manje Delivrans lan pou n' kapab manje li.
9 Yo mande li: Ki bò ou ta vle nou pare li?
10 Li di yo: Gade. Lè n'a antre lavil la, n'a kontre ak yon nonm k'ap pote yon krich dlo; swiv li jouk nan kay kote la antre a.
11 N'a di mèt kay la: Mèt la voye mande ou kote pyès kay pou l' manje manje Delivrans lan avèk disip li yo?
12 Lè sa a la moutre nou yon gwo chanm anwo kay la, tou pare, tou meble. Se la n'a pare manje Delivrans lan.
13 Yo pati, yo jwenn tout bagay jan l' te di yo a. Epi yo pare manje Delivrans lan.
14 Lè lè a rive, Jezi chita bò tab la avèk apòt yo pou manje.
15 Li di yo: Mwen pa t' manke anvi manje manje Delivrans sa a avè n' anvan m' al soufri.
16 Paske, m'ap di nou sa: mwen p'ap janm manje l' ankò jouk jou la pran sans li nèt vre nan peyi kote Bondye Wa a.
17 Apre sa, li pran yon gode, li di Bondye mèsi, epi l' di: Men gode sa a, separe l' bay chak moun nan nou;
18 paske, m'ap di nou sa, depi koulye a mwen p'ap bwè diven ankò jouk lè Bondye va vin pran pouvwa a nan men li.
19 Apre sa, li pran pen, li di Bondye mèsi, li kase li. Li ba yo l', epi li di yo: Sa se kò mwen. Se mwen menm ki bay li pou nou. Se pou nou fè sa pou nou ka toujou chonje mwen.
20 Menm jan an tou, apre yo fin manje, li ba yo gode diven an. Li di yo: Gode sa a, se nouvo kontra Bondye pase ak moun. Se avèk san m' ki koule pou nou an li siyen l'.
21 ¶ Men gade! Moun k'ap trayi m' lan, li la bò tab la ansanm ak mwen!
22 Moun Bondye voye nan lachè a pral mouri jan Bondye te vle l' la, se vre. Men, malè pou moun ki trayi l' la!
23 Latou, yonn pran mande lòt kilès nan yo la a ki pral fè bagay sa a.
24 Epi yon gwo diskisyon leve nan mitan disip yo. Yo te vle konnen kilès nan yo ki te dwe pase pou pi grannèg.
25 Jezi di yo: Nan tout peyi, wa se kòmande yo kòmande, moun ki chèf fè nou rele yo Bon papa.
26 Men pou nou menm, se pa konsa pou sa ye. Okontrè, sak pi grannèg nan mitan nou an, se pou l' tankou pi piti a; sa k'ap kòmande a, se pou l' tankou sa k'ap sèvi a.
27 Kilès ki pi grannèg: moun ki chita bò tab la, osinon moun k'ap sèvi l' la? Moun ki chita bò tab la, pa vre? Tansèlman, mwen menm mwen nan mitan nou tankou moun k'ap sèvi a.
28 Nou menm, nou se moun ki kenbe fèm avè m' nan tout tribilasyon mwen yo.
29 Se poutèt sa, menm jan Papa a te ban m' dwa pou m' gouvènen nan peyi kote li wa a, mwen menm tou, m'ap ban nou dwa sa a.
30 N'a manje, n'a bwè sou tab ansanm avè m' sou govènman mwen an. M'a mete nou chita sou bèl fotèy pou nou jije douz branch fanmi Izrayèl la.
31 Simon, Simon, koute: Satan mande pouvwa pou l' pase nou tout nan laye, tankou grenn y'ap vannen.
32 Men, mwen lapriyè pou ou, Simon, pou konfyans ou nan Bondye pa febli. Ou menm, lè wa tounen vin jwenn mwen, bay frè ou yo fòs.
33 Pyè di li: Mèt, mwen pare pou m' al nan prizon avè ou, pou m' mouri menm avè ou.
34 Jezi reponn li: Pyè, tande sa m'ap di ou: kòk p'ap gen tan chante jòdi a, w'ap di ou pa konnen m' pandan twa fwa.
35 Jezi di yo ankò: Lè m' te voye nou san lajan, san manje, san soulye, èske nou te manke kichòy? Yo reponn li: Nou pa t' manke anyen.
36 Li di yo: Bon, koulye a, moun ki gen yon lajan, se pou l' pran l'; sa ki gen manje se pou l' pran l' tou. Moun ki pa gen nepe, se pou l' vann rad li pou l' achte yonn.
37 Paske, tande byen sa m'ap di nou: pawòl ki te ekri a, fòk li rive vre nan lavi mwen: Yo mete l' ansanm ak mechan yo. Wi, sa ki ekri sou mwen an pral rive.
38 Disip yo di li: Mèt, men de nepe. Li di yo: Sa kont.
39 ¶ Apre sa, Jezi soti, li al mòn Oliv la, jan l' te konn fè a. Disip yo swiv li.
40 Lè l' rive, li di yo: Lapriyè pou n' pa tonbe anba tantasyon.
41 Epi li kite yo, li al pi devan, distans yon moun kab voye yon wòch konsa. Li mete ajenou, li pran lapriyè.
42 Li di: Papa, si ou vle, tanpri, wete gode soufrans sa a devan je mwen. Men, se pa volonte m' ki pou fèt, se volonte pa ou.
43 Lè sa a, yon zanj Bondye soti nan syèl la parèt devan li. Li te vin bay Jezi fòs.
44 Kè Jezi te sere anpil, li t'ap lapriyè pi rèd. Swe t'ap koule sou li tonbe atè tankou gwo degout san.
45 Apre li fin lapriyè, li leve, li vin bò kot disip yo; li jwenn yo ap dòmi sitèlman yo te nan lapenn.
46 Li di yo: Poukisa n'ap dòmi konsa? Leve non, lapriyè pou n' pa tonbe anba tantasyon.
47 ¶ Jezi t'ap pale toujou lè yon bann moun vin rive. Jida, yonn nan douz disip yo, t'ap mache devan. Li pwoche bò kot Jezi pou l' bo li.
48 Men, Jezi di li: Jida, se avèk yon bo w'ap trayi Moun Bondye voye nan lachè a?
49 Moun ki te avèk Jezi yo, lè yo wè sak t'apral rive, yo mande li: Mèt, èske nou mèt voye kout nepe?
50 Yonn ladan yo gen tan pote domestik granprèt la yon kou, li koupe zòrèy dwat li.
51 Men, Jezi di yo: Non. Ase. Li manyen zòrèy nonm lan, li geri li.
52 Apre sa, Jezi pale ak chèf prèt yo, chèf lagad tanp lan ansanm ak chèf fanmi yo ki te vin pran li. Li di yo: Nou vin dèyè m' ak nepe epi baton, tankou si m' te yon ansasen.
53 Toulejou mwen te la avèk nou nan tanp lan, nou pa t' chache arete mwen. Men koulye a, se jou pa n', se jou pouvwa ki travay nan fènwa a.
54 ¶ Yo arete Jezi, yo mennen li ale. Yo kondi l' kay granprèt la. Pyè t'ap swiv yo yon ti jan lwen lwen.
55 Yo te limen yon dife nan mitan lakou a. Pyè al chita nan mitan moun ki te bò dife a.
56 Yon sèvant wè Pyè chita bò dife a; li fiske je l' sou li, li di: Nonm sa a te avèk li tou.
57 Men, Pyè demanti l', li di: Madanm, mwen pa konnen li.
58 Yon kadè apre, yon lòt wè l', epi l' di: Ou menm tou, ou fè pati moun sa yo. Pyè di: Non, monchè, mwen pa fè pati moun sa yo.
59 Apre yon bon ti moman, yon lòt di l' ankò: Men wi, nonm sa a te avè l'. Se moun Galile li ye.
60 Pyè reponn li: Monchè, mwen pa konnen sa ou ap di la a. Menm lè a, antan li t'ap pale toujou, yon kòk pran chante.
61 Jezi vire, li gade Pyè, epi Pyè vin chonje pawòl Seyè a te di l': Jòdi a, kòk p'ap gen tan chante, w'ap di ou pa konnen mwen pandan twa fwa.
62 Pyè soti, epi li tonbe kriye jouk li pa t' kapab ankò.
63 ¶ Mesye ki t'ap veye Jezi yo t'ap pase l' nan rizib. Yo t'ap ba l' kou.
64 Yo te bouche je l', yo t'ap mande li: Ki moun ki ba ou kou sa a? Devinen?
65 Epi yo t'ap di l' anpil lòt jouman ankò.
66 Lè l' fin fè jou, tout chèf fanmi yo, chèf prèt yo ansanm ak dirèktè lalwa yo reyini. Yo fè mennen Jezi devan Gran Konsèy jwif yo.
67 Yo mande li: Manyè di nou: èske se ou ki Kris la? Jezi reponn yo: Si m' reponn nou, nou p'ap vle kwè mwen.
68 Si m' poze nou yon keksyon, nou p'ap vle reponn mwen.
69 Men, depi jòdi a, Moun Bondye voye nan lachè a pral chita sou bò dwat Bondye ki gen pouvwa a.
70 Yo tout di li: Ou se pitit Bondye a, pa vre? Li reponn yo: Apa nou di li. Wi, se sa mwen ye menm.
71 Lè sa a yo di: Sa nou bezwen temwen ankò fè. Nou menm nou fèk tande pawòl ki soti nan bouch li.


text:
Pa lagé Lyrics / Paroles
an sav sa pa fasil
mè pon poun pa chwasi
la vi paka fè nou kado
nou chak tini on ti fawdo
dé lè nou ka mandé nou
mai ka nou ja fè ki pa bon
nou ka mandé bondié padon
ka prié bien évidamen
mai pétèt pas sifizamaaaaan
fô nou séché lé larm
mésié zé médam
lé faib' et lé braav
lé égri et lé saj
si ou vié et kèw ka viv tou sèl
et kè lé jèn' paka minm sonjé kriyé mami pou yo pé sav ni nouvel
si ou ka croulé asi pwa a fakti
et kè ou oblijé djobé lè sanmdi
et si ou ni du mal a di
kè ou adan la maladi
kè ou vlé pati o paradi
lékol ou kon fantom
paskè sa pakay fô
et kè malgré ou ja fè éfô
fanmi aw rou ka baw tô
ou ka santi ou pépa ankô non-non
[b][u]refrain (x2)
[/u][/b]pa lagé, non pa lagé
apré loraj, soley ka cléré
pa lagé, non paaaa lagéééééé
chèché la limiè-la yé
non, pa lagé, non pa lagé
lè ou paaani espwa
kay ka rétéw ?
pa lagé non paaa lagééééé
chèché la limiè la yé
[b][i][u]Couplet 2[/u][/i][/b]
lè yo ka mandéw si sa kalé ou ka réponn' sii-sii
mè ou ni timoun a nouri, lajan la paka sifi
ou paka kwè an politik, pass sé twop hypocrizi
ou ni linprésion dé fwa, kè ni pwoblem yenki si’w
é vou kondané a viv, san li, ou bay kè aw mi
y pati épi on dot et ou tou sèl an lapenn aw
vou téké vé riiimé, ou la ka dépéri
pass yo fèméw la flè ka rèfizé flériiiii
vou lass goumé kon guériyé
fatigué o sériyé
ou ka mandéw siw ké guériii
é vou an bwason la
ka lité kont tentation la
pass ou bizin sensation ay
ou ja comprann' sanss a son la
[b][u]refrain[/u][/b]
[b][i][u]Couplet 3[/u][/i][/b]
an sav sa rèèd lè ou vwè ou jenn
lè ou vwè ou ni diféran pou fè
ou vé ni on plass asiz, vou aussi ou vé météw a labri
ou ka sonjé pran'y radikal
mar dè remetre lé projet a pita, mai..
..ki moun ki parfai ? ka reprochéw kè..
..passé aw pa impékab
hum hum oui ! ou kay pété inné kab'
ou té vlé fondé on fwayé, pati èvè madanm é timoun pou pé viv
on koté habitable
mè lèw vwè yo réponn' vou ou pa adan, ou transforméw an Jacki Chan!
MAN !
{ on lanmin si kè, on lanmi si tèt
nou ansanm ansanm, kon ploton a bisiklèt
nou ka démaré au kout' siflèt, montré lan mizè et soufranss
kè sé lanmou ki mèt } (x2)
lanmou ki mèèèèt, ki mèèèèèèèèèt
[b][u]refrain[/u][/b]
…… [b]FIN [/b]
Si les paroles de 'Pa lagé' contiennent des erreurs, laisse nous un commentaire. On fera le maximum pour les corriger dans les plus brefs délais.


text:
Jeremi 14Haitian Creole Version (HCV)
14 ¶ Seyè a pale ak Jeremi sou zafè chechrès la, li di l':
2 -Peyi Jida nan gwo lapenn, lavil li yo ap depafini. Tout moun kouche atè ap plenn. Nan lavil Jerizalèm moun ap rele anmwe!
3 Grannèg yo voye domestik yo al chache dlo. Lè yo rive nan sitèn yo, yo pa jwenn yon gout dlo. Yo tounen ak veso yo vid. Yo wont, yo pa konn sa pou yo di. Yo bouche figi yo.
4 Tè a fann fann. Pa gen yon gout lapli. Abitan pa konn sa pou yo fè. Se men nan tèt.
5 Nan jaden, kabrit yo met ba, lèfini, yo sove kite ti kabrit yo, paske pa gen zèb pou yo manje.
6 Bourik mawon yo rete kanpe sou tèt ti mòn yo, y'ap pran fre tankou chen mawon. Je yo bouke, yo pa wè ladan yo, paske pa gen zèb pou yo manje.
7 Pèp la ap rele nan pye Bondye, y'ap di: -Menm si sa nou fè a kont pou kondannen nou, ou menm, Seyè, fè kichòy pou sa ka sèvi yon lwanj pou ou non! Paske se pa ni de ni twa fwa nou vire do ba ou nan fè peche kont ou.
8 Ou se tout espwa pèp Izrayèl la! Se ou ki delivre nou lè malè te pandye sou tèt nou. Poukisa ou aji tankou yon etranje, tankou yon vwayajè k'ap pase yon nwit ase nan peyi nou an?
9 Poukisa w'ap fè tankou yon moun ki dekontwole, tankou yon sòlda ki pa gen kouraj pou fè anyen pou pesonn? Seyè, nou sèten ou la nan mitan nou. Se pèp ou nou ye. Tanpri, pa lage nou!
10 ¶ Men sa Seyè a di pèp la: -Wi! Yo renmen al fè vakabon, yo pa ka ret an plas. M' pa kontan ak yo. M'ap chonje tout mal yo fè, m'ap pini yo pou tout peche yo fè.
11 Apre sa, Seyè a di m' konsa: -Pa vin mande m' pou m' fè anyen pou pèp sa a.
12 Yo te mèt fè jèn, mwen p'ap tande rèl yo. Yo te mèt ofri bèt pou boule pou mwen ansanm ak grenn jaden, se pa sa k'ap fè m' kontan ak yo. Okontrè, mwen pral fè yo mouri nan lagè, nan grangou ak anba maladi.
13 Lè sa a mwen di: -Bondye ki gen tout pouvwa a, ou konnen jan pwofèt yo ap plede di pèp la yo pa bezwen pè, p'ap gen lagè, grangou p'ap tonbe sou yo, paske ou te pwomèt y'ap toujou viv ak kè poze nan peyi a.
14 Men, Seyè a reponn, li di m' konsa: -Se pa vre sa pwofèt yo ap di a. Yo pran non m' pou bay manti! Se pa kras mwen menm ki voye yo. Mwen pa ba yo ankenn lòd, mwen pa janm pale ak yo. Si yo fè vizyon, se pa mwen ki ba yo l'. Si yo di yo konnen sa ki pral rive, se manti. Se lide yo fè nan tèt yo konsa pou twonpe pèp la, se sa ase yo ka louvri bouch yo di.
15 Se poutèt sa, men sa Seyè a di li pral fè pwofèt li pa t' janm voye yo men ki pran non l' pou di pèp la p'ap gen lagè ni grangou nan peyi a: Se nan lagè ak nan grangou tout pwofèt sa yo pral mouri!
16 Moun yo t'ap bay mesaj sa yo pral fini menm jan an tou. Yo pral mouri nan lagè ak nan grangou, yo menm, madanm yo, pitit gason ak pitit fi yo. Yo pral jete kadav yo nan tout lari lavil Jerizalèm. P'ap gen pesonn pou antere yo. Se konsa m'ap fè yo peye mechanste yo.
17 ¶ Men sa w'a di yo ankò: -Se pou je m' koule dlo san rete lajounen kou lannwit, paske pèp mwen an tankou yon tifi ki pran gwo frakti, l'ap soufri rèd soufri.
18 Lè m' soti al nan jaden, mwen wè kadav moun yo touye nan lagè. Lè m' antre nan lavil la, mwen wè moun ap mouri grangou! Pwofèt yo menm ansanm ak prèt yo ap mache nan tout peyi a, yo pa konn sa y'ap fè.
19 Seyè, gen lè ou voye pèp Jida a jete nèt? Eske ou rayi moun mòn Siyon yo? Poukisa ou frape nou konsa jouk nou pa ka geri a? Nou t'ap tann ou vin delivre nou, anyen pa rive. Nou t'ap tann ou vin geri nou, ou fè nou pè pi rèd.
20 Seyè, nou rekonèt nou antò. Nou rekonèt zansèt nou yo te fè sa ki mal. Wi, nou tout nou antò devan ou.
21 Chonje ki moun ou ye, pa meprize nou! Jerizalèm, se la fotèy pouvwa ou la chita. Pa avili l'. Pa bliye pwomès ou yo. Pa kase kontra ou te fè ak nou an.
22 Zidòl moun lòt nasyon yo pa vo anyen. Pa gen yonn ladan yo ki ka voye lapli. Syèl la pou kont pa l' pa ka bay lapli. Se ou menm ki Seyè a, Bondye nou an! Se ou menm ki tout espwa nou, paske se ou menm ki fè tout bagay sa yo.


text:
Oté
Larzan i mank anou ?
/ 28 mé 2010
I paré, yèr, dan la zourné, lo prézidan la Frans, méssyé Sarkozy la mète a kritik lansyin prézidan François Mitterrand. Pou kossa solon zot ? Pars sé so prézidan-la, mor dépi in bon boute tan, k’la déside laz légal pou pran la rotrète sar soisantan. Sa in désizyon la pran lané 1983 si mi tronp pa.
Ni pé fé dë romark : dabor inn, la pa obligatoir prann la rotrète kan ou nana soisantan, épi sé in n’afèr toute bann travayèr téi vé. Alors, akiz in moun, tousèl, sa la pa in bon n’afèr pou fèr… sirtou kan le moun lé mor. Arzoute èk sa, dépi 1983 la droite la pass vinn-sinkan o pouvoir san toush so date-la. Mèm lo prézidan Sarkozy,l ané 2008, la di li toush ar pa laz légal pou pran la rotrète... pars, solon li... bann Fransé la pa done ali in pouvoir pou fé sa.
Bin alor kossa la s’passé dépi 2008 ziska zordi ? Pou kossa, li pans zordi, bann Fransé la mète ali o pouvoir pou sa ? Lé vré l’UMP la pèrde zéléksyon réjyonal in pé partou… lé vré la kriz lé pli dir koméla, mé kossa i ansèrv shanj so soisantan-la ? I di pars la kèss rotrète i gingn arpi fèr fass ! Mé la trouv kèk santène milyar pou la bank ! La trouv 755 milyar pou soidizan sov l’éro ! Arzoute èk sa, i toush pa lo boukliyé fiskal ! Alor, pou kossa toush lo soisantan… Akoz pa pran dan la posh sak nana lo pourkoi ? Ousa nana i fo alé rodé, pa ousa na poin !
Larzan i mank pa dann péi l’Europ. Fransh vérité ! Konm di lo konte : "Larzan i mank anou ?".
Justin


text:
Oté
Pli pir zot la fine fé pti !
/ 1er février 2010
Méssyé Préfé i sava. Avann alé, li la fé in konférans dé prèss pou di… sak li la di… anfin, mi pans, in pé la di tir z’ot moushoir. Tan-myé pou zot ! Byin antandi, mi pé kontinyé plézanté la-dsi, mé la pa tout z’afèr lé bon pou plézanté. Kossa ? Par égzanp kan in bann kamyonèr la blok la Réjyon par dé foi, avèk la bénédiksyon lo roprézantan l’Éta — l’Éta lokal, konm lo prézidan i di sa ! Par égzanp ankor kan bann pankart la moukate bann z’éli épi sa la rèss la kan promyé minis l’arivé é kan li la roparti. Arzoute ankor èk sa sak i éspas koméla pou sèy bate Konsèy zénéral a-tèr. Alon pa oubli l’anilasyon, san rézon, kat zéléksyon. Armète avèk sa lo parti-pri bann gran médya... moin la vi avèk mon dé zyé in zournalist RFO arète filmé kan prézidan la Réjyon la komans son diskour, é pa aryink in foi siouplé !
Kossa préfé, épi tribinal, épi ankor bann médya noré di é noré fé si bann konplotèr l’avé ariv anpèsh Konsèy réjyonal épi Konsèy zénéral mars konm k’i fo ? Kossa zot noré fé é kossa zot noré di si gouvèrnman l’avé profite so l’okazyon pou déside disoude bann z’asanblé lokal konm la fé èk bann komine dann tan Perreau-Pradier ? Mi pans, méssyé préfé nora pa mank fé in propozisyon pou sa ! Mi koné sa par avans pars mi koné sak la fé dann passé... épi pars dépi tan-la, bann z’ènmi la démokrasi épi la libèrté olèrk diminyé... konm di kréol, zot la fine fé pti.
Justin


text:
vBET se yon tradiksyon plugin pou vBulletin, forums, ki se foròm ou pou 53 lang (itilize eksteryè tradiksyon) pèmèt moun ki gen pou yo ekri pòs nan plizyè lang.
Ou kapab sèvi ak vBET ak tradiksyon konplètman gratis machin. vBET, ki sipòte ak plizyè machin tradiksyon Et détection lang APIs entegrasyon: Apertium (GRATIS), Yandex (GRATIS ak yon gwo pati), DetectLanguage (GRATIS ak yon gwo pati), Microsoft (GRATIS ak ki ba kota), SDL BeGlobal, Google. vBET otomatikman chwazi founisè gratis ak pi bon mache tradiksyon anvan plis chè. Sipòte tou tradiksyon manyèl.
- Sèvi ak LIB ak bon machin tradiksyon
vBET imedyatman fè fowòm ou a gen 53 fwa plis kontni, nan 53 lang! Sa vle di adrès 53 fwa plis nan fil ki pral kounye a dwe vizite pa itilizatè chache kontni nan lang natif natal yo.
Fè moun vini se yon bagay ki vBET fè. Fè moun ki rete se yon lòt yon sèl! vBET sipò kominote milti lang, se konsa, koulye a ou pral jwenn geny en kòm itilizatè moun ki pa sèvi ak lang fowòm default ou.
Trafik Plis vle di plis potansyèl klik sou reklam yo, vle di revni plis nan men fowòm ou.
Akote
- Amelyore bon kalite ak pwi yo vini pi piti
tradiksyon machin (ki soti nan izolwa motè gratis ak peye) vBET sipòte tradiksyon manyèl. Itilizatè ou ka byen fasil tradui manyèlman ak kòrèk tradiksyon machin - nan ba ou pi bon kalite ak depans mwens
Yon jèn, enstalasyon 5 minit de vBET ba ou kontni 53 fwa plis sou fowòm ou ak ouvè pòt pou itilizatè nouvo. Plus revni nouvo soti nan lemonn antye.
...


text:
2 Istwa 28Haitian Creole Version (HCV)
28 ¶ Akaz te gen ventan lè li moute wa peyi Jida. Li gouvènen nan lavil Jerizalèm pandan sèzan. Men, li pa t' fè sa ki dwat devan Seyè a, Bondye li a, tankou David, zansèt li a, te fè l'.
2 Li te pito fè tankou wa peyi Izrayèl yo. Li menm rive fè estati an kwiv pou Baal yo.
3 Li fè boule lansan pou yo nan Fon Benninon an, li ofri pwòp pitit gason l' yo pou yo boule yo dapre vye prensip krimenèl nasyon Seyè a te mete deyò pou fè plas pou moun Izrayèl yo.
4 Li fè touye bèt, boule lansan nan tout tanp zidòl yo, sou ti mòn yo ak anba gwo pyebwa.
5 Poutèt tout bagay sa yo, Seyè a, Bondye Akaz la, lage l' nan men wa peyi Siri a. Moun Siri yo bat li. Yo fè anpil moun peyi a prizonye, yo mennen yo lavil Damas. Konsa tou, Seyè a lage l' nan men wa peyi Izrayèl la ki bat li byen bat.
6 ¶ Se konsa, yon sèl jou Peka, pitit Remalya, touye sanvenmil (120.000) sòlda, tout vanyan gason, nan peyi Jida a, paske pèp la te vire do bay Seyè a, Bondye zansèt yo a.
7 Zikri, yon vanyan sòlda peyi Efrayim, touye Maseja, pitit wa a, Azrikam, chèf palè a, ak Elkana, chèf ki vin apre wa a.
8 Atout moun peyi Jida yo te fanmi moun peyi Izrayèl yo, moun peyi Izrayèl yo fè desanmil (200.000) moun prizonye, fanm ak timoun, yo piye peyi a, yo pran yon pakèt bagay pote ale lavil Samari.
9 Nan lavil Samari te gen yon moun yo te rele Odèd ki te pwofèt Bondye. Li soti al kontre lame moun peyi Izrayèl yo ki t'ap rive lavil Samari. Li di yo: -Seyè a, Bondye zansèt nou yo, te fache sou moun peyi Jida yo. Se poutèt sa li lage yo nan men nou. Men koulye a, Bondye tande ki jan nou menm nou ansasinen yo ak raj.
10 Koulye a menm, nou soti pou nou fè moun peyi Jida ak moun lavil Jerizalèm yo tounen esklav pou sèvi nou. Men nou menm poutèt pa nou, lè nou fè sa, èske nou pa fè sa ki mal tou devan Seyè a, Bondye nou an?
11 Koute sa m'ap di nou: Prizonye sa yo se frè ak sè nou yo ye. Kite yo tounen lakay yo, paske se sou nou Seyè a move koulye a.
12 Lè sa a, kat nan gwo chèf moun peyi Efrayim yo: Azarya, pitit Jokanan, Berekya, pitit Mesilemòt, Ezekya, pitit Chaloum, ak Amasa, pitit Adlayi, leve dèyè moun ki te soti nan lagè yo.
13 Yo di yo: -Pa mennen prizonye sa yo isit la! Si nou fè sa n'ap antò devan Seyè a. Nou deja fè kont peche nou konsa, Seyè a tou move sou pèp Izrayèl la, pou n'ap vin mete ankò sou sa nou fè ki mal ak sou peche nou yo!
14 Se konsa sòlda yo renmèt prizonye yo ak tou sa yo te pran bay chèf yo ak tout pèp la.
15 Lè sa a, yo chwazi kat menm mesye sa yo pou yo reskonsab prizonye yo. Yo pran rad nan bagay sòlda yo te piye yo, yo mete sou moun ki te toutouni yo, yo biye yo, mete sapat nan pye yo, yo ba yo manje, yo ba yo bwè. Yo mete renmèd sou tout kote yo te blese. Yo fè tou sa ki te twò fèb yo moute bourik, yo mennen tout prizonye yo tounen lavil Jeriko, lavil Palmis yo, yo renmèt yo bay fanmi yo. Lèfini, yo tounen tounen yo lavil Samari.
16 ¶ Lè sa a, wa Akaz voye mande wa peyi Lasiri a sekou,
17 paske moun peyi Edon yo te fè yon pase nan peyi a ankò. Yo bat lame peyi Jida a, yo fè anpil moun prizonye.
18 Moun Filisti yo, bò pa yo menm, t'ap piye lavil peyi Jida yo ki te nan pye mòn yo ak nan zòn Negèv la. Yo pran pou yo lavil sa yo: Bètchemès, Ajalon, Gedewòt, Soko, Timna ak Gimzo ansanm ak tout ti bouk ki te sou zòd lavil sa yo. Yo rete ladan yo.
19 Seyè a te voye tout malè sa yo sou peyi Jida a poutèt Akaz, wa peyi Jida a, ki te pouse pèp la neglije Bondye yo a, epi ki poutèt pa l' te vire do bay Bondye nèt.
20 Men Tiglat Pilesè, wa peyi Lasiri a, vin atake wa Akaz pito. Pase pou l' ede l', li kraze l' pi mal.
21 Se konsa, Akaz pran dènye bagay ki gen valè nan kay Seyè a, nan palè wa a ak lakay chèf yo, li fè wa peyi Lasiri a kado. Men, sa pa t' sèvi l' anyen.
22 Pandan tout tan yo t'ap kraze l' konsa a, nonm yo bay pou wa Akaz la t'ap donnen pi mal nan pa sèvi Seyè a.
23 Li t'ap ofri bèt pou yo touye pou bondye moun lavil Damas yo ki te bat li. Li t'ap di nan kè l': Bondye wa peyi Siri yo te ede yo. Si mwen fè sèvis pou yo, y'a ede m' tou. Men se sèvis bondye sa yo menm ki lakòz malè rive ni li ni pèp Izrayèl la.
24 Akaz pran tout veso ki te nan Tanp Bondye a, li kraze yo an miyèt moso. Li kondannen pòt Tanp Seyè a. Li fè fè lòt lotèl pou lòt bondye yo toupatou nan lavil Jerizalèm.
25 Li bati tanp nan tout lavil ak ti bouk nan peyi Jida pou boule lansan pou lòt bondye yo. Se konsa li fè Seyè a, Bondye zansèt li yo, fache anpil sou li.
26 Tout rès istwa Akaz la ak tou sa li te fè depi premye jou li te moute wa a rive jouk dènye jou a, n'a jwenn tou sa ekri nan Liv Istwa wa peyi Jida ak wa peyi Izrayèl yo.
27 Lè li mouri, yo antere l' lavil Jerizalèm, men yo pa t' mete l' nan tonm wa Izrayèl yo. Se Ezekyas, pitit li, ki moute wa nan plas li.


text:
Ekspwime-AM5. 140(E)
Chanèl televizyon "NVK Sakha ak Sakha, 24 te parèt sou a 11124 V 3618 3/4. DVB-S2. Louvri
BADR-4. 26(E)
Chanèl televizyon "NJR" ki te parèt sou promo 11977 V 27500 5/6. Louvri
Souskri «tricolor televizyon ak gade ane a lib.
Avèk 28 Mas 2016 g. sou 31 Me 2016 g. pwan pati nan aksyon an, "Mul′tivygoda" ak jwenn yon ane "sou vant" vi pakè tankou yon kado!
ПpиoбpeTиTe B oфиcax пpoдaж koMплekT для пpocMoTpa cпyTHиkoBoro TeлeBидeHия «Tpиkoлop TB», gen ladann destinataire dvuhtûnernyj, konekte pou Tricolor televizyon * e resevwa yon ane lib-pou-vi pakè «yonn».
«EдиHый» — эTo бoлee 200 chèn televizyon, kèk douzèn yo nan HD fòma! Fascinante fim sou televizyon "KinoPremium HD", "Ostrosûžetnoe HD", "Fanmi HD, «Nou HD», popilè domestik yo ak etranje sinema san entèripsyon pa publicité sèvis «Salles «tricolor televizyon», chanèl televizyon sanba yo ak gwo pilye èstasyon radyo yo. Tou sa ak abilite pou wè sou ekran yo de, nenpòt kote nan apatman oswa kay ou.
Enfòmasyon sou òganizatè a nan aksyon an, "Mul′tivygoda", sou pwensip ki kenbe l, kantite kèk prim, dire, plas ak lòd nou resevwa yo.
* Kat Smart, te gen ladan li avantaje réception ekipman, Nou dwe mete nan 00:00 (MSK) 31 Me 2016 g. Pou patisipasyon nan kanpay promo a patisipan yo nan aksyon an yo te pèmèt yo kòmanse "double 0" ".
Yon moun natirèl kapab patisipe nan rasanbleman an yon sèl fwa.
Lanse “Proton” ak lyen satelit nan ki te pwograme pou nan mitan Me
Fize “Proton-M” telekominikasyon ak satelit nan Baïkonour commence nan Me, sous la te di jodi a nan lansman an, ak endistri.
“Pwochen anlanse “Proton-M” kominikasyon ak machin lespas la “Intelsat-31″ te pwograme pou nan mitan Me”, – sous la te di.
Li te enfòme a, nan mwa Dawou an, yon lòt te pwograme pou kòmanse yon misil menm jan ak satelit telekominikasyon “EKOSTAR-21”.
CпyTHиk Intelsat DLA-2 (machin lespas “Intelsat-31”) fèt dirèk televizyon pase pati a tèritwa Latin America. Satelit a te kreye pa espas sistèm/Loral (SS/L) te baze sou LS-1300 satelit platfòm pou satelit operatè Intelsat.
ЗHaчиTeлbHaя чacTb ero eMkocTи бyдeT oTдaHa B apeHдy BeдyщeMy TeлeBизиoHHoMy oпepaTopy ЛaTиHckoй AMepиkи. Pou lavi ki satelit yo nan kalite sa a – 15 ane.
“EKOSTAR-21” – satelit Ameriken telekominikasyon a, konpayi an menm non te opere Echostar.
EUTELSAT cho zwazo 13 (d) te kite ak vers ale nan Oryan 13E
Satelit operatè Eutelsat nan tèt ansanm ak kliyan li te transfere tout pwogram ak sèvis nan satelit Eutelsat cho zwazo 13 (d) de la satelit zwazo cho Eutelsat 13E. Tout fwekans yo te sove.
ПpeжHий cпyTHиk Eutelsat Hot Bird 13D ocTaBил opбиTaлbHyю пoзицию 13°E и пepexoдиT Ha BocTok. Sib pozisyon toujou pa te deklare. Zwazo cho EUTELSAT 13E, menm jan zwezo cho 7A yo te koumanse nan mwa Mas 2006 ane. Nan premye faz nan misyon li te travay sou pozisyon 13° E, tankou anvan an, cho zwazo 7A. Nan fevriye 2009 ane, te chanje elektrisite pozisyon 9° E espasyèl la, kote été bwode byen bèl sou non 9A Eurobird, e alò,kòm Eutelsat 9A. Satelit Eutelsat cho zwazo 13E gen yon total de 38 transpondeurs nan ran frekans Ku-bann 10,7 – 12,75 GHz. Gen orijinal satelit Eutelsat cho zwazo 13 (d) 64 transpondeurs nan Ku-bann,sa ka travay nan bann chak Konben fwa 10,95 devan 12,75 GHz.
Fim nouvèl, televizyon, radyo
"Zveropolis" byen "Gè Star" sou frè
Ivan fim "Zveropolis" nan twa senmenn pou kolekte yon lokasyon nan Lawisi ak CIS (L' Ikrèn) 1,87 milya rubles, konpayi an te di nan magazen Disney. Sa se pi bon rezilta pou desen anime nan bwat pòstal domestik la ak dezyèm nan mitan tout sinema. Kòm yon rezilta "Zveropolis" nan domestik Bwat pòstal sèlman "Avatar," James Cameron (sòm de a – 3,6 milya rubles).
Twazyèm "Divergent" ak "Ke soti nan syèl la" a pa t ' kapab jwenn nan "Zveropolis".
«Zveropolis» – Men istwa zajčihi Judy Hopps, sa soti nan peryòd timoun li te vle tounen yon ofisye polis. Desen anime apprécie trè kritik ak telespektatè. A sit entènèt Ameriken pouri tomat yo te gwandi lwanj pwodwi sou 99 sou yon posib 100.
Disney He HaзыBaeT пpoизBoдcTBeHHый бюджeT эToй лeHTы. Atravè lemond "Zveropolis" ki te ka kolekte 640 milyon. USD. Lè sa a desen anime pandan pa menm te antre nan fim 100 an tèt yo an likid Mondyal la oswa grenn pa grenn nan Etazini an.
Nan federasyon Larisi a se toujou ki gen plis siksè desen anime lajan nan bwat pòstal te "Mignon" sòti foto inivèsèl (1,86 milya rubles).
KpoMe «MиHboHoB» MyлbTиk «ЗBepoпoлиc» coбpaл B PФ и CHГ бoлbшe дeHer пocлeдHero блokбacTepa Toй жe Disney – «Star lagè. Éveil fòs yo" (1,86 milya rubles). Nan Etazini an dènye épisode de aventures nan Jedi a te kapab mete dosye pou Bwat pòstal, battre tout a menm avatar


text:
Ti bebe Daisy sezon lete an lè (Baby Daisy Summer Time)
Jwe: 575 Fwa
Pataje ansanm ak zanmi ou
Ti bebe Daisy sezon lete an lè: Ti bebe Daisy sezon lete an lè pi enteresan jwèt pou timoun piti yo. Daisy pour deside pou pase yon bèl jou sou plaj la. Nou isit la pou ede Daisy timoun yo prepare pou plaj lan. Ede l' pake l' tou sa li ap bezwen sou plaj la. Seye è tou dwat nan valiz dwat la. Apwè pour Daisy fant nan mitan, li kapab ale sou plaj la. Sou plaj la ou gen pou bay timoun Daisy tout atik li mande pou se konsa li p'ap fè kè ou kontan. Men li kapab jwe nan sab la, naje nan lanmè a, jwe jwèt li ak anpil lòt bagay. Jwe jwèt fantastik sa a ak pran plezi nou sou plaj lan ansanm ak ti bebe Daisy. Jwi lè sezon chalè a
Kontwòl yo:
Kontwòl yo:
Nouvo jwèt
Ti bebe Daisy sezon lete an lè se yon jwèt flash sa ou kapab jwi jwe en gratis. Malgre sa Ti bebe Daisy sezon lete an lè pi enteresan jwèt pou timoun piti yo, ou ka jwenn nouvo jwèt jouer chak jou. Si ou renmen game, sa a, ou ka jwe jwèt menm jan an pou Ti bebe Daisy sezon lete an lè nan Gamelola.com. Houke jwèt Favoris ou:, Ajoute ou pi renmen jwèt Blog ou Facebook nan paj ou ak peut jwe sou sit entènèt kont ou!
Plis jwèt


text:
None
Most users ever online was 29 on Sun Oct 20, 2013 9:05 pm
Tit Chapit 2
LEVANJILTV :: THE BIBLE :: TIT
Tit Chapit 2
1¶ Ou menm, se pou tou sa w'ap moutre moun dakò ak bon mesaj la.
2Pale ak granmoun gason yo pou yo fè tout bagay ak mezi, pou yo fè respè tèt yo, pou yo kenbe tèt yo anplas, pou yo gen yon konfyans solid nan Bondye, pou yo gen renmen nan kè yo ak anpil pasyans.
3Pale ak granmoun fanm yo tou pou yo viv tankou moun k'ap viv pou Bondye tout bon vre. Yo pa dwe nan fè tripotaj, ni nan twò renmen gwòg. Okontrè, se pou yo bay bon egzanp.
4Konsa, lòt jenn medam yo va aprann nan men yo ki jan pou yo renmen pitit yo ak mari yo,
5ki jan pou yo kenbe tèt yo anplas, pou yo pa nan dezòd, pou yo konn okipe kay yo byen, pou yo aji ak bon kè, pou yo soumèt devan mari yo. Konsa, moun p'ap ka pale pawòl Bondye a mal.
6Konsa tou, pale ak jenn moun yo pou yo kenbe tèt yo anplas.
7Ou menm, nan tout bagay, se pou ou bay bon egzanp: toujou fè sa ki byen. Lè w'ap moutre yo kichòy, se pou ou serye: ba yo verite a san chache twonpe yo.
8Pale pawòl ki dakò ak verite a pou yo pa kritike ou. Konsa, lènmi nou yo va wont. Yo p'ap jwenn anyen pou yo di sou nou.
9Pale ak domestik yo pou yo soumèt devan mèt yo, pou yo fè mèt yo plezi nan tout bagay. Yo pa fèt pou nan bay repons ak yo.
10Ni yo pa dwe nan pran sa ki pa pou yo. Okontrè, se pou yo serye tout bon nan tou sa y'ap fè. Konsa y'a fè respè mesaj Bondye, delivrans nou an, nan tout bagay.
11¶ Bondye fè konnen favè l' pou tout moun ka delivre.
12Favè Bondye a mande nou pou nou kite move lavi nou t'ap mennen an ansanm ak tout move lanvi ki nan lemonn, pou nou ka mennen yon lòt lavi ki kontwole, ki dwat, ki devwe pou Bondye pandan nou sou latè a.
13Se konsa li moutre nou pou nou viv pandan n'ap tann benediksyon li te pwomèt nou yo, lè bèl pouvwa Jezikri, Bondye nou ak Delivrans nou, va parèt.
14Li te asepte mouri pou nou pou li te ka delivre nou anba mechanste, pou li te fè nou tounen yon pèp ki nan kondisyon pou sèvi li, ki rele li pa li, epi ki toujou pare pou fè sa ki byen.
15¶ Se bagay sa yo pou ou moutre moun yo. Otorite yo ba ou a se pou ankouraje sa ki bezwen ankouraje, pou rale zòrèy sa ki bezwen gen zòrèy yo rale. Pa bay pesonn okazyon meprize ou.
_________________
Your Opinion is very important to us. Sign up to post your comments. Thank you
Levanjiltv
- Admin
- Number of posts : 460
Age : 35
Location : PHILADELPHIA
Registration date : 2008-04-05
-
LEVANJILTV :: THE BIBLE :: TIT


text:
Pozisyon Kolektif la sou arestasyon ak anprizonnman Oxygène David ak Charles Dukens 2 manm MOLEGHAF
Kolektif mobilizasyon pou Dedomaje Viktim Kolera* yo denonse ak tout fòs li, arestasyon ak anprizonnman Oxygène David ak Charles Dukens ki se 2 manm MOLEGHAF, yon òganizasyon ki andedan Kolektif la. Lapolis fè arestasyon sa a, nan moman manm MOLEGHAF yo t ap fè yon sitin kont chomaj, grangou ak lavichè, devan afè sosyal, madi 19 jen ki sot pase a.
Yon lòt fwa ankò, pouvwa a kontinye ap montre vrè vizaj li, lè li pran plezi ap arete moun k ap mobilize kont grangou, mizè ak chomaj. Alòske pouvwa a pretann l ap batay kont grangou ak chomaj. Arestasyon militan MOLEGHAF yo rive nan yon moman kote bri ap kouri pou di ministè enteryè ak MINISTA ta gen nan men yo yon lis wouj ki gen ladan plizyè militan pwogresis pou yo kraponnen oubyen elimine. Sanble se nan kad plan sa a 2 kanmarad MOLEGHAF yo jwenn arestasyon yo. Nou tout konnen pratik makout yo gen tèt rèd, men nou konnen tou peyi a gen fanm ak gason vanyan ki pap kwaze bra devan konpòtman fachis pouvwa ki gen foli makout.
Kolektif Mobilizasyon pou Dedomaje Viktim Kolera yo, denonse epi kondane pratik gwo ponyèt sa yo. Kolektif la mande pouvwa anplas la ak lajistis, pou yo libere kanmarad Oxygène ak Charles Dukens san pèdi tan. Kolektif la kore kare bare tout mobilizasyon k ap fèt pou jwenn liberasyon kanmarad yo. Se nan sans sa a, Kolektif la mande manm li yo, lòt òganizasyon konsekan, fanm ak gason vanyan nan katye popilè yo, pou yo pote kole nan pwochen sitin MOLEGHAF ap fè, madi 26 jen k ap vini la a 10zè tapan, devan afè sosyal.
Pou Kolektif la
James Beltis
Jean Evrard Jean Charles
Guy Numa
Jean Willy Belfleur
Yves Pierre-Louis
*
KOLEKTIF MOBILIZASYON POU DEDOMAJE VIKTIM KOLERA YO se: Batay Ouvriye, Tèt Kole Oganizasyon Popilè yo, UNNOH, MODEP, MOLEGAF, KRD, Sèk Gramsci, GREPS, Chandèl, AVS, Bri Kouri Nouvèl Gaye, ACREF, DOP, AKP
Email : komodevik@yahoo.fr


text:
Sirèt kraze Nivo 342 se definitivman youn nan nivo yo pi difisil byen lwen tèlman.
Konpleksite a jwenn pi difisil kòm fè nivo nan konpetans nesesè.
Pou pase nivo sa a isit la gen kèk sijesyon ak konsèy:
- Kenbe yon grenn je deyò pou jele yo kache sou blòk yo krèm glase
- Jele yo kache anba pen yo jivraj yo o aza pou chak jwèt nan nivo 342 epi pa gen okenn fason yo di kilès nan yo ki se kache yon jele se konsa li mande pou ak eleman nan chans
- Yon estrateji sijere se yo kite pwason yo jele jouk nan fen. Sèvi ak yo twò bonè ta gaspiye yo sou netwaye pi fasil a yo rive jwenn jele kache anba kouch yo anwo nan gato.
- Li trè difisil a jwenn tout gato yo nan mouvman yo nòmal resevwa lajan.
- Konsantre sou netwaye tèt liy lan premye nan gato, li pral fè travay ou pi fasil. Men, pa neglije jele yo vizib sou tablo twò, espesyalman ranje nan tèt.
- Sèvi ak konbo mega tankou matche teren ak vlope sirèt ta tou pou ede nan detwi pi rèd la yo rive jwenn gato. Yon pwason matche ou ak yon gwo lakansièl sprinkles ta tou pou ede paske li pral k ap antre nan pwason anpil epi ede klè yon anpil nan sirèt
- Trennen klè nan matche pwason yo twò bonè – si ou Lè sa a, eseye andmatch yo ak dezabiye bonbon oswa vlope sirèt pou plis kantite mil.


text:
1 Istwa 29Haitian Creole Version (HCV)
29 ¶ Lèfini, David pale ak tout moun ki te sanble la yo, li di yo konsa: -Salomon, pitit gason m' lan, se li menm Bondye chwazi, men li jenn anpil, li pa gen esperyans. Travay la anpil, paske se pa yon kay pou moun li pral bati, men yon tanp pou Bondye, Seyè a.
2 Mwen fè sa m' te kapab pou m' te pare materyo pou tanp lan: lò, ajan, kwiv, fè, bwa, bèl pyè oniks, bèl pyè pou sèvi ganiti, pyè malachit ak tout kalite lòt koulè, tout kalite bèl pyè koute chè ak mab an kantite.
3 Men, pou mete sou tou sa mwen pare pou kay n'ap mete apa pou Seyè a, mwen pran lò ak ajan mwen te genyen, mwen bay tout paske mwen renmen kay Bondye a anpil:
4 sanmil (100.000) kilo bon lò ki soti nan peyi Ofi, ak desantrant (230) kilo bon ajan pou dekore miray Tanp lan,
5 pou fè tout bèl bagay an lò osinon an ajan bòs atizan yo gen pou fè. Koulye a, kilès ankò ki vle bay ak tout kè li pou Bondye?
6 Lè sa a, chèf branch fanmi yo, chèf chak fanmi pèp Izrayèl la, tout chèf rejiman mil sòlda yo ak chèf divizyon san sòlda yo, ak tout jeran ki t'ap travay pou wa a, fè kado yo te vle fè.
7 Yo bay sanswasannsenk (165) kilo lò, twasantrantmil (330.000) kilo ajan, sètsanmil (700.000) kilo kwiv konsa, ak twa milyon twasanmil (3,300.000) kilo fè pou travay Tanp lan.
8 Sa ki te gen bèl pyè koute chè bay yo pou trezò Tanp lan ki te sou kont Jeyèl, yon moun Levi nan fanmi Gèchon an.
9 Pèp la menm te kontan bay sa yo t'ap bay pou Seyè a paske yo te fè l' ak tout kè yo. Wa David tou te kontan anpil.
10 ¶ Lè sa a, David fè lwanj Bondye devan tout pèp la ki te reyini. Li di konsa: -Lwanj pou ou, Seyè a, Bondye Izrayèl, papa nou, depi tout tan ak pou tout tan!
11 Seyè, ou gen pouvwa, ou gen kouraj! Se pou ou tout lwanj. W'ap donminen sou tout bagay pou tout tan. Tou sa ki nan syèl la ak sou latè a se pou ou yo ye. Se ou menm Seyè ki sel wa, paske ou sèl chèf sou tout bagay.
12 Se nan men ou tout richès ak tout byen soti. Ou gouvènen tout bagay avèk fòs ponyèt ou ak pouvwa ou. Se ou menm ki bay tout moun pouvwa ak fòs.
13 Koulye a, Bondye nou, nou di ou mèsi. N'ap fè lwanj pou ou sitèlman ou gen pouvwa.
14 Men, kisa m' ye, kisa pèp mwen an ye menm, pou m' ta kapab ofri ou tout bagay sa yo ak tout kè nou? Se nan men ou tout bagay sa yo soti, se nan sa nou resevwa nan men ou n'ap ba ou.
15 Seyè, ou konnen, devan ou se pase n'ap pase tankou moun k'ap vizite, menm jan ak tout zansèt nou yo. Lavi nou sou latè tankou yon nwaj k'ap pase. Wè pa wè fòk nou mouri.
16 Seyè, Bondye nou, nou pare tout richès sa yo pou bati yon kay pou ou, ou menm ki yon Bondye apa. Men, se nan men ou yo tout yo soti, se pou ou yo tout ye.
17 Mwen konnen, Bondye mwen, ou sonde kè tout moun, ou kontan ak moun ki mache dwat. Se poutèt sa, ak tout kè mwen, mwen ofri ou tout bagay sa yo. Koulye a mwen wè jan pèp ou a ki sanble isit la, kontan pou yo pote ofrann pa yo pou ou tou ak tout kè yo.
18 Seyè, Mèt, Bondye Abraram, Bondye Izarak ak Bondye Izrayèl, Bondye zansèt nou yo, tanpri, fè pèp ou a pa janm pèdi bon santiman sa yo ki nan kè yo jòdi a.
19 Tanpri, bay Salomon, pitit gason m' lan, bon santiman tou pou li renmen ou nèt ale, pou li ka mache dapre lòd, regleman ak kòmandman ou yo nan tou sa l'ap fè, pou l' ka bati Tanp lan avèk tout materio mwen fin pare yo.
20 Apre sa David pale ankò ak tout pèp la ki te reyini, li di yo: -Annou fè lwanj pou Seyè a, Bondye nou an! Tout pèp la nèt pran fè lwanj Seyè a, Bondye zansèt yo. Yo mete jenou yo atè, yo bese tèt yo byen ba devan Seyè a ak devan wa a.
21 Nan denmen, yo ofri bèt pou yo touye pou Seyè a, yo boule kèk bèt nèt pou Seyè a: antou mil (1.000) ti towo bèf, mil (1.000) belye mouton, mil (1.000) jenn ti mouton ak ofrann diven ki fèt pou mache ak yo. Yo touye yon pakèt lòt bèt yo tè ofri bay Bondye pou pèp Izrayèl la.
22 Jou sa a, yo manje, yo bwè ak gwo kè kontan dèvan Seyè a. Apre sa yon dezyèm fwa, yo fè deklarasyon yo rekonèt Salomon, pitit David la, pou wa yo. Yo fè sèvis mete l' apa pou l' chèf yo nan non Seyè a. Menm lè a, yo mete Zadòk apa pou l' sèvi granprèt nan non Seyè a tou.
23 ¶ Se konsa Salomon pran plas David, papa l', sou fotèy gouvènman Seyè a te tabli a. Tout zafè l' te mache byen. Tout pèp Izrayèl la te obeyi l'.
24 Tout chèf yo, tout sòlda yo ansanm ak tout lòt pitit David yo te rekonèt Salomon pou sèl chèf yo.
25 Seyè a te bay Salomon yon bèl pozisyon devan pèp la. Li te fè gouvènman Salomon an kanpe fèm ak yon pouvwa ankenn lòt wa nan peyi Izrayèl la pa t' janm genyen anvan sa.
26 David, pitit gason Izayi a, te gouvènen tout peyi Izrayèl la.
27 Li pase karantan ap gouvènen pèp Izrayèl la. Pandan sètan li te rete lavil Ebwon. Pandan rès tranntwazan yo, li te rete lavil Jerizalèm.
28 Lè li mouri, li te granmoun anpil, men kè li te kontan. Li te gen anpil richès. Tout moun t'ap fè lwanj pou li. Se Salomon, pitit gason l' lan, ki moute wa nan plas li.
29 Se nan liv istwa pwofèt Samyèl, liv istwa pwofèt Natan ak liv istwa pwofèt Gad nou jwenn istwa tou sa David te fè depi nan konmansman jouk li mouri.
30 Liv sa yo fè nou konnen jan li te gouvènen, jan li te yon vanyan gason, ansanm ak tou sa ki te rive l', tou sa ki pase nan peyi Izrayèl la ak nan lòt peyi yo tou.


text:
Altaman Gunner
Jwe: 1,181 Fwa
Pataje ansanm ak zanmi ou
Altaman Gunner: Altaman Gunner mete ou nan mitan yon frèt kanpay tirè a premye moun. Nan jwèt flash Altaman Gunner yon gwoup de danjere terifye wouj te parèt ak yo yo te fache espas bar se pou BI Et Sur sourit gòch se pou tire.
Kontwòl yo: A S
Kontwòl yo: A S
Nouvo jwèt
Altaman Gunner se yon jwèt flash sa ou kapab jwi jwe en gratis. Malgre sa Altaman Gunner mete ou nan mitan yon frèt kanpay tirè a premye moun, ou ka jwenn nouvo jwèt jouer chak jou. Si ou renmen game, sa a, ou ka jwe jwèt menm jan an pou Altaman Gunner nan Gamelola.com. Houke jwèt Favoris ou:, Ajoute ou pi renmen jwèt Blog ou Facebook nan paj ou ak peut jwe sou sit entènèt kont ou!
Plis jwèt


text:
Se souvan ou rankontre granmoun k ap rele timoun mennaj yo nan sosyete n ap viv la. Li pi fasil pou jwenn granmoun gason k ap rele tifi tou piti osnon jèn ti demwazèl ki gen mwens pase 15 lane konsa, tankou premye objektif lavi yo se te pou yo gen yon mennaj. Nou souvan wè pratik sa a tankou yon ti jwèt ki montre respè timoun nan pou granmoun nan, petèt se sa ki esplike souvan nou fèmen je n sou sa. Anpil paran konn kwè nan relasyon sa yo ki poutan konn youn nan pi gwo nich abi emosyonèl ak seksyèl anpil tifi sibi depi tou piti. Si w se yon granmoun gason osnon fanm, sispann rele timoun mennaj ou paske gen anpil lòt fason ou ka kreye lyen ak yon timoun san rantre nan jwèt sa a ki souvan vòlè inosans yo.
Li enpòtan anpil nenpòt kote ou ta wè yon granmoun k ap rele yon timoun mennaj li pou dekouraje l fè sa. Sitou nan milye kote paran yo pa toujou gen tan osnon pa ka jere timoun yo jan sa ta dwe fèt. Fenomèn sa a pa fenk parèt, poutan Kontinye li →
Youn nan fason panse nan kilti nou ki fè sosyete a an jeneral, men jèn fanm an patikilye plis mal se fè yo kwè bouboun yo se youn nan meyè zouti ki ka ede yo soti nan lamizè. Chaje pwoblèm ak yon matalite konsa. Pou kòmanse, li se youn nan pi gwo manti nou bay tèt nou kòm sosyete paske bouboun yon fanm ka ede l manje jodi a, men li p ap janm ka fè l gen stabilite lajan alalong ki ta ka ede l soti nan lamizè. Men se pa sa sèlman, se yon mantalite ki chaje kontradiksyon paske fanm ki pran nan pyèj ki deside kwè sa, nou rele yo bouzen. E sa ki deside pa kwè nan sa yo, nou rele yo ti sina. Kidonk, nenpòt jan nou vire mantalite sa a, li fè fanm mal jouk nan zo pi rèd sou chak jenerasyon.
Nan chèche mwayen pou soti nan lamizè, anpil tifi ak jèn fanm leve san okenn lòt referans pou amelyore lavi yo, si se pa pou yo konte sou bouboun yo ak kò yo. Mòd panse sa yo danjere paske Kontinye li →
Lakay nou grimèl vle di bèl. Depi yon moun, fanm kou gason ta gen po klè, li bèl otomatikman nan je nou. Jan nou wè grimèl ak grimo nan sosyete a fè nou gen plis tandans trete yo ak respè e menm achte figi yo dèfwa akoz de koulè po yo. Menm si yo pa ta gen lajan ki se yon lòt siy respè nan je nou, nou gen plis tandans felisite yo, ba yo aksè e ofri yo sèvis nou otomatikman paske san nou pa rann nou kont, nou gen tandans plis favorize grimèl paske yo plis sanble ak blan sou fanm ki pa grimèl. Sa vin rann po klè tounen yon atou pou gason bay fanm atansyon. Sa vin kreye tou yon gwo konpetisyon nan mitan jèn fanm pou yo pwouve ekzistans yo e chèche gen po klè pou jwenn atansyon gason san pale sou kòman mantalite sa a danjere pou tout sosyete a an jeneral.
Po klè, cheve siwo/boukle, nen ki pa fin kraze nèt se karaktè fizik anpil grimèl. Karaktè fizik sa yo parèt bèl nan je nou paske nou grandi nan yon peyi kote sekèl esklavaj byen vivan. Sou tan lakoloni, lè yon blan vyole yon negrès, pitit negrès la tounen yon grimèl osnon yon grimo. Sa lakòz kolon an aksepte fè negrès sa a bourike anndan kay olye nan mitan solèy cho menm jan lòt esklav ki menm koulè ak li yo ap fè l. Se depi la Kontinye li →
Gason se chèf fanm. Sa se yon pawòl nou souvan tande. Kit se legliz kote anpil pastè entèprete pawòl sa a nan fason pa yo osnon lòt kote nou souvan frekante tankou lekòl epi anndan lakay nou, nou leve ak refren sa a chak jou nan zòrèy nou. San nou pa konnen, mantalite sa a patisipe anpil nan fè jèn fanm ap mande mennaj yo oubyen mari yo pèmisyon pou yo ka soti, tankou al wè zanmi yo osnon regle lòt aktivite pèsonèl yo. Sa ka ale pi lwen menm nan desizyon ki pa gen anyen pou wè ak gason, tankou si yon fanm ka al lekòl, makiye oubyen koupe cheve l nan yon stil li ta vle eksperimante, elatriye. Souvan, se menm kategori fanm sa yo ki viktim vyolans anba men gason ki kwè yo dezobeyi yo lè yo fè yon bagay san pèmisyon yo. Tou sa, se paske nou te fè yo konprann depi tou piti li nòmal pou moun yo avèl la mèt yo paske l se chèf yo.
Nan jan nou leve tifi lakay nou, nou souvan wè yo tankou yon byen gason ka posede. Nou montre yo depi tou piti lè yo jwenn yon gason, gason sa a dwe tounen mèt yo, kidonk Kontinye li →
Li difisil anpil, si w grandi nan sosyete Ayisyèn nan pou w pa konn tande moun ap di fanm kò yo se yon tanp. Yo pa di l sèlman, yo kore l ak agiman kote yo ka pwouve w se yon pawòl sakre ki nan labib, kidonk tout moun ta dwe vale l san kraze. Men yo bliye di w pawòl sa a se yon pyèj, yon gwo pyèj pou tifi ak jèn fanm. Se vre li sonnen tankou yon bèl fraz nan yon pwezi, men li se youn nan fòs ki patisipe nan kreye yon move pèsepsyon de kò fanm nan kilti lakay nou ki fè kò yo parèt tankou yon peche, yon bagay frajil, yon bagay ki sal osnon yon danje nan je gason ak nan tèt anpil lòt fanm. Se yon manti yo fè tifi kwè depi tou piti pou fè yo wont kò yo ak sa kò yo ka fè lè yo vin pi gran, jis pou sosyete a ka gen kontwòl ekzistans yo.
Menm si w ta wè l nan plizyè liv, ou ta tande l nan mizik, osinon ou ta wè l nan tele ak tout lòt kote ki ka enfliyanse lespri moun, konnen yon pawòl konsa pa nan enterè w. Paske nenpòt jan ou ta vire pawòl sa a, li p ap janm nan avantaj ni tifi ni jèn fanm. Si w ap byen gade, w ap wè kò fanm pa ka pa yon tanp paske Kontinye li →
Li fasil pou bay jèn fanm pote tout vye non, lè yo deside chèche yon kategori gason byen presi ki pou okipe yo. Kòmanse sou ti lepè pase pran etranje rive sou dyaspora, gen yon ipwokrizi nan sosyete a ki kondane jèn fanm pi di pou chwa gason nan kategori sa yo. Poutan, olye nou kontinye lonje dwèt pou akize jèn fanm sou chwa gason y ap fè, nou ta dwe pito goumen pou nou derasinnen mantalite ki fè yo toujou ap tann yon lòt moun ki pou responsab lavi yo nan plas yo a.
Reyalite jèn fanm k ap chèche dyaspora pou fè yo rantre nan peyi etranje, pi souvan Ozetazini, se yon fenomèn nou pa ka monte britsoukou konsa pou nou pale de li. Nou tout konnen sitiyasyon sosyal ak ekonomik peyi nou an, kote lamizè kòmande vant ak lespri pifò nan popilasyon an, kidonk premye reyaksyon nou ak yon fenomèn konsa pa ka pou enkriminen jèn fanm, ni tonbe Kontinye li →
Li pa yon sekrè pou pèsonn, jan sosyete a wè fanm pa nan avantaj yo nan tout sans. Akoz nan kilti nou, nou otomatikman konsidere gason kòm siperyè osnon pi bon pase fanm, tifi tou fèt ak yon stati viktim k ap ret tann yo depi lè y ap soti nan vant manman yo. Kòmanse sou pawòl nou di tifi depi tou piti, pase pran jan nou redui yo sèlman ak plezi kò yo ka bay lè yo demwazèl, rive nan jan nou kwè yo natirèlman pa ka pran desizyon pou tèt yo ak okipe gwo fonksyon piblik lè yo pi gran, nou gen anpil travay ki pou fèt pou chanje pèsepsyon sosyete a de fanm, e fè tout moun konprann yon tifi se yon moun avan tout lòt bagay.
Men nan lit pou pèmèt tifi yo grandi yon lòt jan an epi ede jèn fanm mèt tèt yo a, fòk nou voye je nou tou sou ti gason yo. Paske, menm si nou gen espwa jèn fanm k ap travay pou mèt tèt yo kounya a pral leve pitit fi yo ak pitit gason yo yon lòt jan, ti gason kounya yo se youn nan pi gwo potansyèl ki ka ede chanje pèsepsyon fanm gen nan sosyete a, si yo resevwa yon lòt edikasyon pou sa. Si nou vle pou Kontinye li →
Presyon pou jèn gason ak jèn fanm toujou abiye ak dènye stil ki alamòd la, osnon fè sa lòt moun yo wè sou entènèt la osnon nan tele ap fè, gen gwo konsekans sou jan yo wè tèt yo. Kòmanse sou rad, pase pran stil penyen, makiyaj elatriye…, rive nan fason y ap pale, konpòtman sa yo konn enfliyanse yo pi souvan nan move sans. Nan chèche kopye sa yo wè lòt moun ap fè san poze kesyon, sa konn sifi pou yo pa janm konn vrè idantite yo, gen pwòp vwa pa yo e menm lakoz yo viktim tout kalite vyolans emosyonèl osnon fizik ki pral afekte lavi yo pita. Lè nou gen plis pase mwatye popilasyon an, sitou tifi ak jèn fanm ki pèdi tèt yo pou yo tounen sa yo p ap janm ye pou yo alamòd, gen yon bagay ki p ap mache.
Si w retire ti pousantaj moun ki privilejye yo, n ap jwenn plis pase 80% nan sa nou menm an Ayiti konsome soti yon lòt kote. Manje nou soti Sendomeng, rad nou soti Panama osnon nan pèpè Miami, stil nou ak jan nou vle wè lavi nou, pi souvan soti nan jan moun ki Ozetazini ap viv. Kidonk, jan n ap viv an Ayiti depi plizyè jenerasyon detache ak moun nou ye toutbon an, akoz Kontinye li →
Si gen yon kapasite sosyete a fè jèn fanm devlope ki pa nan avantaj yo ditou, se aprann veye gason. Nou fè jèn fanm tounen ajan sekrè ki ka travay pou nenpòt gwo sèvis espyon entènasyonal nan veye gason. Konpòtman sa a otomatik lakay anpil tifi ak jèn fi paske depi tou piti, kilti lakay nou baze valè fanm sou si yo ka jwenn yon gason ki pou okipe yo olye pou yo ta okipe tèt yo. Kidonk nan chèche pwoteje “privilèj” sa a, olye jèn fanm chèche konn sa yo vle ak sa ki ka ede yo responsab lavi yo, nou itilize yo kòm ajan ki pou pase fason panse sa a sou chak jenerasyon. Ou p ap rive kwè jan mantalite sa a fè ni jèn fanm ni jèn gason mal.
Youn nan bagay depi tou piti, nou montre tifi se tounen fanm gason p ap voye tounen. Nou aprann yo sa nan fè travay nan kay, aprann fè manje ak anpil lòt aktivite ankò ke nou pa janm montre ti gason. Osnon si nou rive montre yo, nou pa fè l ak menm entansyon an. Sa vin fè lè tifi sa yo tounen jèn fanm, yo kwè sa sifi pou yo jwenn gason chwazi yo kòm madanm, anplis nou pwouve yo se pi bèl bagay ki te ka rive nan lavi yo. Nou demontre jèn fanm kou yo fin jwenn gason sa a, Kontinye li →
Sa ka parèt difisil pou aksepte, men jouk jounen jodi a, mantalite ki fè kwè yon tifi fèt ak tout byen l ki se bouboun li an toujou gen anpil fòs nan jan nou kontinye leve tifi nan sosyete a. W ap sezi tande se pa jenerasyon grann nou ak manman nou sèlman ki te kwè sa. Jèn fanm ak jèn gason ki nan laj pou fè pitit kontinye leve ni tifi ni ti gason ak mantalite sa a. Konsa nou pase move fason panse sa a bay chak jenerasyon. Pwoblèm ki gen nan sa, se ke sa limite jan nou wè fanm nan sosyete a e sa patisipe nan mete lavi yo an danje. Sa ranfòse lide ki fè jèn gason kwè jèn fanm dwe yo yon bagay osnon yo se mèt fanm. Sa atake jan jèn fanm wè tèt yo pita. E sa redui tout sa yon fanm ye nan kilti nou ak kò l ak plezi l ta dwe bay gason sèlman.
Sa kontribye tou nan fè jèn fanm pa gen konfyans nan tèt yo. E sa ki pi grav la, sa rann anpil gason wè fanm tankou yon mòso vyann yo ka manje jan yo pito, lè yo pito. Pita, sa vin difisil anpil pou nou wè fanm kòm moun e pou fanm kwè yo plis pase sa yo ka fè ak bouboun yo. Pawòl sa a ak anpil lòt ankò se pwazon nou bay tifi ak ti gason chak jou, ki anpeche yo wè youn lòt kòm moun ki egal ak yo. Se sa ki fè aprè, lè pou nou fè gason pran konsyans ke fanm se moun menm jan ak yo, yo pa ka kwè sa ni aksepte sa, paske imaj sa a rete nan tèt yo e li difisil pou yo chanje l. Ou imajine w Kontinye li →


text:
Oté
Ni doi kontinyé é ni arèt kan ni va pu ! arienk kan ni va pu !
Somenn dèrnyèr moin la parti fé in tour dann Sin-Josèf. I ariv pa moin souvan alé fé in tour laba, mé konm moin na in bon kamarad i rès dann landroi-la, lété lokazyon fé in tour dan la vil Sin-Josèf, papa bondyé.- konm luc Donat té i shant. Si moin la parti laba sé pa pou fé la révolisyon, pars zot i koné nana in problèm i anpozione la vi d’moun sirtou kan bann piknikèr i débark an kantité pou profite in pé la fréshèr d’lo.
Nou la parti oir basin dann la rivyèr Langevin, nou la mont Gran galé é nou la vi in kaskad osi bandé ké lo voil la maryé. Nou la pa mont La Krèt, nou la pa parti Lé liane épi d’ot landroi i fé la ronomé la komine, i pé pa alé partou mèm jour. Antasion, mi sava pa dir azot moin nana in solisyon pou konsilyé lintéré bann moun i rès la épi bann piknikèr, sof pétète mète in navète pou bann moun lès zot loto dann parking an ba épi rode in plas o fré dann bor la rivyèr. Lé pa posib ? Bin akoz sa lé posib pou demoun i pran lo kar pou bate in karé lo dimansh ? Sak lé posib pou zot lé posib osi pou in déplasman kourt... Dizon i tir lo paktaj dann la kès loto, i sharj la sout lo kar épi i désann momandoné é lo soir i fé lo shomin dann sans kontrèr. L’imazinasion lé o pouvoir, li lé pa ?
Bon la pa solman sa mi vé dir. Ala sak mi vé dir : moman doné, dsi l’bor la rivyèr ni oi in group jenn. In pé i kui manjé, in pé i fé la mizik… é kèl mizik mon fra ! In pé i zoué pikèr, in pé i zoué kayanm, inn-dé i shant maloya. L’èr-la mi di mon kamarad : "Ou i oi, sa sé nout viktoir ! Nou ké la lité pou tir maloya dann fénoir !". Lo ga i di amoin, li pans osi sé nout viktoir, mé l’moun i rapèl pa... Donk i fo fé rotrouv azot la mémoir. Aprésa ni diskite soz-é-d’ot é li di amoin : "li pans nout zénérasyon la fine fé nout travay é sé sak i vien k’i doi fé zot par lo boulo !"… Bon romark ! Mé si ni san nou lé kapab ranport d’ot viktoir é prépar lo térin pou d’ot viktoir, ni doi kontinyé é ni arèt kan ni va pi. Arienk kan ni va pi !
Justin


text: Metrize atizay la nan koun Fu, sambo, atizay la nan batay nepe, ki pa estanda teknik nan batay nan style la Japonè, boksè, masyal atis chaolen ansanm ak jwèt sou entènèt pou batay ti gason. Santi tèt ou nan wòl la nan yon samurai, NINJA, 3D- avatar, glouton - ewo nan prensipal nan fim X Gason yo - oswa super blond Beatrix Kidd - eroin prensipal la nan fim nan touye Bill ak yon varyete de karaktè lòt. Chwazi yon jwèt nan volonte, gen fonse ak vanyan gason, ki ta defèt lènmi an, majik sa ki mal, etranje, dragon ak lènmi lòt. Jwèt sou entènèt pou ti gason goumen apwopriye pou tout laj. Ou pral kapab pou fè aranjman pou batay fòmasyon, batay konpetisyon ak non ri a batay. Ou pral gen nan batay pa sèlman pou lavi yo, men tou, lavi lòt moun, epi pafwa popilasyon planèt Latè. Sanble tout fòs kouraj ou, ladrès, dèksterite ki ta defèt lènmi yo, pa kite l ' yon chans pou pou genyen. Bon chans nan batay la difisil.


text:
Popcorn Time
-
Creole:
-
-
Lang:
-
Telechaje Popcorn Time
Deskripsyon:
Karakteristik prensipal:
- Wide ran de sinema ak seri
- Segondè bon jan kalite nan ekspozisyon
- Fast download nan dosye
Kòmantè sou Popcorn Time:
Popcorn Time Lojisyèl ki gen rapò:
Lojisyèl an yo wè fim sa yo ak televizyon montre sou entènèt nan definisyon wo. Lojisyèl an pèmèt yo download kontni an medya nan gwo vitès.
Platfòm nan popilè difizyon videyo sou yo wè emisyon yo nan nenpòt ki òdinatè ak konsole jwèt. Lojisyèl an sipòte yon imaj bon jan kalite segondè nan difizyon sou entènèt, epi yo make videyo.
Yon fasil yo aprann kliyan torrent ak yon seri zouti itil nan konfigirasyon downloads yo dosye pou bezwen nan itilizatè a.
Lojisyèl an kontwole aparèy la Chromecast. Lojisyèl la pèmèt nan emisyon kontni an medya soti nan yon smartphone oswa konprime òdinatè nan HD-televizyon.
Lojisyèl an yo wè emisyon yo videyo sou sijè diferan de atravè mond lan. Lojisyèl an pèmèt jwenn sous dlo yo videyo sou lang yo chwazi pa yon itilizatè.
Zouti yo wè ak emisyon videyo difizyon. Lojisyèl la pèmèt otorize epi poste kòmantè yo oubyen kreye biwo vòt yo.
Youn nan sèvis la videyo ki pi popilè ak yon baz gwo nan divès kalite kontni. Lojisyèl an gen yon motè rechèch sou la men ak kapasite yo Upload videyo nan rezo a.
Zouti pou yon aprantisaj konfòtab nan lang etranje ak pale devlopman kapasite yo. Lojisyèl an pèmèt ou etidye yon gwo kantite nan lang e li gen ladan mòd diferan nan aprann.
Estrateji a Arcade nan style la nan gwo kay won defans. Nan jwèt la gen yon varyete gwo nan gwo fò tou won ak monstr ak yon deskripsyon an detay yo bati pwoteksyon an ki pi efikas.
Lojisyèl an gen aksè a nan youn nan sèvis sa yo mizik ki pi popilè. Aplikasyon an pèmèt yo swiv nouvèl la nan mond lan mizik ak rechèch dosye yo divès kalite odyo.
Lojisyèl an pou kontwòl la aleka nan òdinatè a lè l sèvi avèk espesyal milti-manyen nan administre epi transfere dosye yo nan toude direksyon yo.
Fonksyonèl manadjè download ak navigatè a bati-an. Lojisyèl an gen yon fonksyon pran yon poz ak rezime download a nan yon dosye.
Jwè a ranpli yo jwe odyo ak videyo dosye. Lojisyèl an gen yon seri gwo nan kodèk yo wè videyo nan pifò fòma epi li se ekselan pou jwe mizik.
Lojisyèl an nan emisyon videyo a difizyon nan rezo a soti nan aparèy kamera ou oswa browse lòt emisyon atravè mond lan.
Manadjè a bon nan download done nan kalite diferan. Lojisyèl an sèvi ak algoritm yo espesyal pou pi vit dosye Téléchargez.
Wè plis lojisyèl
Sistèm operasyon:
- Android
- Windows
Top lojisyèl:
Wè plis lojisyèl


text:
M' ti Kwafi Mate (My Little Pony Bounce)
Jwe: 60 Fwa
Pataje ansanm ak zanmi ou
M' ti Kwafi Mate: Pran plezi ak Kwafi ti m nan jwèt teknik sa a. Ou gen pou ede tout Poneys pou ale nan twou wòch. Itilize trampoline an pou fè yo vole kite dòmi pran nou, soti nan men pa ka tonbe, ni nou p'ap pèdi lavi. Fè pwen yo chak fwa sa yo ki a Poneys ti fè li tann lan. Eseye jwenn 1000 pwen pou ale nan nivo kap vini yo. Ran fredi/lè atik yo ki pral touye dènye moun pou jwenn ekstra pwen yo, pou yo fè caractères yo grandi, ni pou yo fè ti. Ou ka vin reyalize tou yon atik sa yo ki pral fè ou trampoline swa gwo oubyen ti. Bon chans
Kontwòl yo:
Kontwòl yo:
Nouvo jwèt
M' ti Kwafi Mate se yon jwèt flash sa ou kapab jwi jwe en gratis. Malgre sa Pran plezi ak Kwafi ti m nan jwèt teknik sa a, ou ka jwenn nouvo jwèt jouer chak jou. Si ou renmen game, sa a, ou ka jwe jwèt menm jan an pou M' ti Kwafi Mate nan Gamelola.com. Houke jwèt Favoris ou:, Ajoute ou pi renmen jwèt Blog ou Facebook nan paj ou ak peut jwe sou sit entènèt kont ou!
Plis jwèt


text:
Dr.Web CureIt
-
Creole:
-
-
Lang:
-
Telechaje Dr.Web CureIt
Deskripsyon:
Karakteristik prensipal:
- Deteksyon ak retire nan objè move
- Dènye souvan nan baz done antivirus
- Kapasite nan pote soti nan yon rapid, eskanè konplè ou oswa ou koutim
Kòmantè sou Dr.Web CureIt:
Dr.Web CureIt Lojisyèl ki gen rapò:
antivirus yo pi popilè pou pwoteksyon an nan sistèm yo kont divès kalite menas. Lojisyèl la se kapab nan magazen modpas itilizatè a nan sekirite ak pwoteje rezo a lakay kont espyon la.
Lojisyèl an pwoteje done yo pèsonèl kont menas yo rezo-a. Antivirus bay pwoteksyon an kont malveyan a ak espyon.
Lojisyèl an yo detekte epi retire viris yo. Lojisyèl an pèmèt ou analysis sistèm ou a pou diferan kalite viris, espyon ak lòt menas.
Lojisyèl an antivirus plen soti nan Microsoft. Antivirus pwoteje sistèm nan kont viris yo nan diferan kalite, espyon ak lòt menas.
Zouti a nan pwoteje kont viris, espyon a ak routki. Lojisyèl la bay yon rete an sekirite nan entènèt la ak chèk trafik la pou menas yo posib.
Fonksyonèl zouti yo detekte epi retire viris yo. Lojisyèl an pèmèt ou pou avanse pou pi dosye yo ki enfekte nan karantèn ak configured orè a eskanè.
Zouti yo pwoteje ak optimize òdinatè ou. Lojisyèl an pèmèt ou retire dosye inutil oswa demode ak sipò eskanè yo nwaj antivirus.
Youn nan manifaktirè dirijan yo nan lojisyèl an antivirus. Lojisyèl an sèvi ak dènye solisyon yo yo te inovatè nan jaden an nan pwoteksyon kont viris yo diferan ak menas rezo-a.
Zouti puisan yo detekte menas yo kache epi retire espyon nan move. Sèvis piblik la sèvi ak teknoloji a nwaj pwoteje nan tan reyèl.
Lojisyèl an antivirus jwenn ak efase dosye yo danjere. Lojisyèl an sèvi ak divès kalite motè antivirus nan pwoteje zòn ki diferan nan sistèm nan.
Manadjè a pou telefòn mobil yo soti nan Nokia konpayi an. Lojisyèl an pèmèt ou jere dosye, kontak, mesaj yo ak senk done yo ak òdinatè w lan.
Lojisyèl an pou kominikasyon an vwa ak zanmi epi ak lòt moun kap itilize sou nenpòt ki distans. Epitou lojisyèl an pèmèt yo kreye chanèl pwòp vwa ou.
Kliyan an download yo ak pataje dosye torrent. Lojisyèl an pèmèt ou Customize Téléchargez nan dosye ak wè enfòmasyon an detaye sou yo.
Lojisyèl an pou devlopman jwèt pou sistèm yo opere diferan ak consoles Gaming. Gen sipò nan grafik 3D ak pwisan sistèm animasyon.
Sèvis nan jwèt nan kouri jwèt yo soti nan Blizzard. Epitou lojisyèl an sipòte kapasite a nan yon jwèt jwenti atravè entènèt la.
Wè plis lojisyèl
Sistèm operasyon:
- Windows
- Android
Top lojisyèl:
Wè plis lojisyèl


text:
Oté
Ete in gran onm, la pa mal-azir !
/ 30 octob 2012
Mi koné pa si zot i ansouvien, mé in zour na in mèr la droite la débatiz in gran ri Sin-Lui pars lo mèr avan l’avé batiz ri-la, Rue Raymond Vergès. Pou kosa li la débatiz sa ? Pars solon li lo nom Vergès i rapèl tro la politik. In drol l’idé ! Zot i pans pa ? Pars Doktèr Raymond Vergès, toulmoun i koné té pa ninport ki. La pa pars i amontr pa listoir La Rényon ké Doktèr Vergès té pa in pèrsonaz inportan pou nout listoir… Dabor inn, li té in vré savan : li lété médsin pars i la fé zétide médsine, mé li lété galman injényèr pars li la fé zétide matématik sipèryèr. Kan li lété dann La Chine, li té i fé son boulo injényèr agronome pou in sosyété fransèz. Konm té in moun l’avé la valèr li la vni konsil zénéral La France dann lo Siam. Aprésa, li la parti dann péi Laos é li la zoué son rol médsin. Kan li la rotourn La Rényon li la vni diréktèr sèrvis la santé dann Hell bourg é pizapré dann Sintandré.
Sintandré, demoun téi koné ali konm lo médsin pou bann pov. Moin la tandi dir, mèm si li té o-flan, si téi mank ali lo pourkoi, ébin li té i pran pa larzan bann pov. Mi koné in bonpé vyé pèrsone - in pé lé mor zordi - zot la rakont amoin sa. Arzout èk sa, li té i fabrik li mèm son médikaman : sète-la, in vyé matant la di amoin li té pri avèk in kouran légzéma, é bin Raymond Vergès la fé in pomad pou guéri ali. Téi falé bien in zour la politik té i vien fé tok-tok-tok dsi son porte. Dopi 1936, li té résponsab sindika épi li lété anti-kolonyalis pars li l’avé bien koni Abd El Krime épi la famiy lo roi d’Annam égzilé La Rényon. Aprésa, li lavni dépité, mèr é pi d’ot manda ankor.
Kan zélksion i ariv apré la guèr 1939-1945, li gingn in post dépité l’asanblé konstituant. Dr Vergès konm d’ot i ézite rant la dékolonizasion épi la départmantalizasion. Pou finir, li shoizi la départmantalizasion, in solisyon pou bate atèr lo kolonyalism, épi mète Rényoné dann shomin lo progré. Ni koné la suite : bann dépité i vote à l’inanimité la loi départmantalizasion. Sis moi apré lété tro tar : La Rényon nora rès koloni èk kortèz la mizèr nout péi té i koné dann tan-la... Kosa sa i vo ali zordi ? In bann san konprann i fé son prosé épi i kondane ali a mor soisant sink z’ané apré son désé. In pé i rofiz ali lo nom in ri. De Villeneuve na in éstati, Raymond Vergès non. I fodra in zour i déside rovoir sa. Mi pans sété in gran onm, la pa malazir !
Justin


text:
Yon delegasyon Fanmi Lavalas (ki se yon pati
ki konteste eleksyon yo nan peyi Dayiti) te deplase ale nan sant tabilasyon KEP
la, pou analize yon echantiyonaj pwòsè vèbal devan mamb BCEN yo. Nan delegasyon
sa a, te gen kèk moun tankou avoka Gèvè Chal, Camille Fièv, Yvon Feuille
elatrye. Selon lalwa mesyedam Lavalas sa yo pat kapab manyen orijinal pwòsè
vèbal yo. Nan ekzèsis evalyasyon sa a, yo konsilte 1 pwosè vèbal vil Saint
Raphael, 1 pwosè vèbal vil Lascahobas, 2 pwosè vèbal vil Hinche, 1 pwosè vèbal
vil Dondon, plizyè pwosè vèbal lise Site Solèy, 1 pwòsè vèbal vil Ba Limbe
elatrye.
Nan
sant tabilayon Lavalas te fokis sou :
1. Gade konbyen vwa ke Lavalas fè a pati de ti echantiyonaj ke
yo evalye
2. Gade si vòt kandida Jovenel Moise yo gen
frod ou eske yo se reyalite
3. Eseye elimine vòt kandida Moise Jean
Charles ak Jude Celestin
Nan analiz ti echantiyonaj la devan mamb BCEN
yo, reprezantan Vilaire Duroseau e mamb PHTK ki te la tou ak mesye Lavalas yo
jwen ke :
1. Ke sant tabilasyon an konte vòt yo byen e
korèkteman. Yo pa retire okenn vòt fanmi Lavalas. Tout desizyon ki pran yo fèt
selon dekrè elektoral la.
2. Yo
jwen ke gen de twa ti erè administratif ki pa grav tankou pa ekzamp yon pwosè
vèbal kote Prezidan biwo de vòt la ak sekretè a siyen, men vis prezidan an
bliye siyen. Pwosè vèbal la pat gen rati ni okenn bagay anomal sou li.
3. Fanmi Lavalas esaye remete an kesyon
plizyè pwosè vèbal kote Jude Celestin ak Moise Jean Charles reyalize ampil vòt.
Finalman vizit Lavalas la nan sant tabilasyon
an konfime ke Maryse Narcisse pat pami 2 kandida ki recevwa plis vòt jou
eleksyon yo pou rezon sa yo:
Ni Maryse ni reprezantan Fanmi Lavalas yo pat
resevwa ni genyen okenn kopi pwosè vèbal nan men yo jan lalwa oblije. Sa se yon
eleman ki empotan anpil paske pou 2 kandida ki genyen yo dekrè elektoral klè
sou kesyon sa. Si ou fè pati de 2 kandida ki apre kontaj bilten yo resevwa plis
vòt e kidonk se 2 premye depi jou eleksyon 25 Oktòb a 6h30 p.m. yo remèt
mandatè 2 kandida sa yo kopi pwosè vèbal nan chak nan 13 mil 725 biwo vòt nan
tout peyi a. Si ou twazyèm ou pa recevwa anyen. Chak pwosè vèbal genyen yon
orijinal ki ale dirèkteman nan sant tabilasyon an ak fèy de kontaj la nan yon
anvlòp jòn ki kachte. Amba chak orijinal genyen yon papye kabònn ki pèmèt 2
kopi fèt lè yap ekri orijinal la. Se kopi sa yo ke mamb biwo de vòt yo remèt 25
Oktob la bay mandatè 2 kandida ki premye yo. Maryse ak Fanmi Lavalas pa genyen
kopi pwosè vèbal sa yo. Sa vle di ke kandida Maryse pat fè pati 2 kandida ki
genyen depi jou eleksyon 25 Oktòb la a 6h30 lè mamb biwo de vòt yo te finn
konte bilten pou chak kandida e ekri pwosè vebal yo. Sa Maryse ak reprezantan
Fanmi Lavalas genyen nan men yo se fotokopi pwosè vèbal ke KEP a pibliye sou
website li ke fanmi Lavalas emprime. Sa se yon konfimasyon total ki montre ke
Fanmi Lavalas pèdi eleksyon yo toutbon e jodia yo nan koken pou esaye kreye
violans, destabilize pou koudeta.
Vizit
Fanmi Lavalas nan sant tabilasyon an sete yon vizit politik
Kom Fanmi Lavalas konnen ke yo pèdi eleksyon
yo toutbon e pa gen mwayen elimine premye a ki se Jovenel Moise yo esaye yon
strateji politik a 2 nivo :
1. Nan premye nivo a, pandan ke mesyedam
Lavalas yo te nan sant tabilasyon an yo eseye fè anile pwosè vèbal Jovenel
Moise, Jude Celestin ak Moise Jean Charles. Men 2 kandida ke yo te plis fokis
sou yo pou anile pwose vèbal yo se te Jude Celestin ampremye e Moise Jean
Charles an dezyèm. Temwayaj moun ki te nan sant tabilasyon an e ki pa Lavalas
kapab konfime sa. Demand Lavalas pou elimine pwosè vèbal kandida sa yo pat
konfòm ak sa dekrè elektoral la e règleman yo di pou anile ou mete de kote
pwosè vèbal.
2. Lavalas te gen kòm objektif sèvi ak vizit
sa pou di anmwe gen frod e gen magouy pou ede yo rapouswuiv ak mobilizasyon e
violans ke yo komanse simaye nan lari Potoprens. Lavalas sèvi ak MOLEGHAF yon
oganizasyon ki pwòch yo pou simaye violans, entimide, fè moun pè nan lespwa ke
sa pral ede yo reyalize yon kou deta kont gouvènman konstitisyonèl peyi
Dayiti. Chak fwa yap pale de
tranzisyon sa vle di kou deta. Konstitisyon an pa rekonèt tranzisyon.
Konstitisyon an rekonèt altènans atravè eleksyon. Kòm Fanmi Lavalas pèdi
eleksyon yo, yap eseye kreye yon anviwonman entòsikasyon ak violans pou yo
jistifye yon koudeta-tranzisyon. Majorite ayisyen andedan peyi a pa mache nan
lojik sa. Konstitisyon peyi Dayiti ak Chat Demokratik rejyonal ke Ayiti siyen
rejeté tip de tantativ koudeta sa yo ki rele otogolpe. Chif patisipasyon
patizan Lavalas montre ke pep la pa mache nan lojik violans ak manifestasyon yo
ke Sendomeng finanse. Youn nan lide G8 te Sendomeng weekend sa pou al chache
lajan pou kontinye finanse manifestasyon. Rès peyi a pa patisipe nan lojik
violans ak manifestasyon yo nonplis. Nan Potoprens 1 pousan popilasyon an
reprezante 30 mil moun. Mesyedam yo pokò mete kantite moun sa a deyò.
3. Lè w ap analize, ou dekouvri tou ke
kandida pou majistra, depite ak senatè respekte lwa elektoral la. Kèk ladan yo
ki ale nan kontestasyon fesa ak kopi pwosè vèbal ke yo resevwa depi dimanch 25
Oktob nan biwò de vòt yo kòm 2 premye. Pa ekzamp kandida pou depite ki dezyèm
nan Gran Gwav al fè kontestasyon ak pwosè vèbal li e menm lè li debake nan
radyo li fè valwa revandikasyon li ak kopi pwòsè vèbal sa yo. Se menm bagay ke
kandida pou majistra pati BOUCLIER fè nan kontestasyon vil Port Salut. Okenn nan
kandida G8 yo depi 15 jou yap pale
nan radyo poko jamen prezante pwòsè vèbal ki montre ke yo genyen e ki pwouve
akizasyon fròd ke yo fè yo. Le fè ke kandida pou Prezidan sa yo pa kapab
prezante pwosè vèbal yo se yon pwèv konkrè ke yo sou blòf. Akizasyon san pwèv
sa yo gen yon grenn objektif mete dezòd, simaye violans nan Potoprens ak sipo
patizan yo ki fò nan violans, rejete
vòt pwovens ak peyizan yo,
pou pèmèt repiblik Potoprens reyalize yon kou deta ilegal. Men’m nan diaspora a
twaka ayisien ki aletranje rejete apwòch violans mesye sa yo ki afekte elèv
lekòl, ti machann ki nan lari, chofè taksi, taptap ak lòt moun kap degaje yo e
ki pa enterese nan koze mesyedam sa yo. Tout moun ap mande si yo gen rezon
toutbon poukisa se entimidasyon ak violans ke y ap itilize ? Poukisa yo pa
kapab konvenk majorité popilasyon an mache ak yo ? Video ki parèt sou Twitter
ak Facebook montre klèman ke se chimè yo ki tale agrese e atake polisye yo
devan KEP a e nan Petionvil. Popilasyon an ak diaspora ki rejeté violans pa apresye
konpòtman antidemokratik mesye yo. Pèp la
ak diaspora a kondane tou konpòtman mesye Lavassien MOLEGHAF yo kap di
moun pran zam ak manchèt pou al simaye violans nan lari Potoprens.
Zafè
Mandatè Yo
Nan eleksyon se yon bagay ki nomal e legal, ke chak pati
politik voye yon mandatè pou al obsève, siveye e rapote bay pati politik e
kandida pou prezidan yo sak pase jou eleksyon an. Wòl yon mandatè se pou:
1. Siveye ouvèti biwo vòt la pou gade si lè
yap fèmen bwat ine yo nan maten ke pa genyen bilten ki deja ladan l
2. Veye pandan jounen an pou garanti pa gen
bouraj e moun pa vote 2 fwa
3. Si gen pwoblèm pran foto ak video ak
telefòn yo e al chache Jij de Pè ak lapolis pou fè pwosè vèbal e arete moun ki
nan move zafè
4. Kom sitwayen ki gen kat elektoral vote. Si
mandatè a pa gen kat elektoral mamb biwo de vòt yo pa kitel vote. Sil ensiste
mamb biwo de vot yo ap fè lapolis arête l.
5. Lè biwo vòt la fèmen obsève kontaj bilten
yo e preparasyon fèy de kontaj la ak pwosè vèbal la
6. Si kandida mandatè a fè pati 2 kandida ki
resevwa plis vòt, nan chak biwo vòt kote kandida pa yo se 2 premye mandatè sa
yo recevwa kopi pwosè vèbal la.
Lè yon kandida deside ke li pa prale nan
eleksyon e ke lap apiye yon lòt kandida pou Prezidan, mandatè kandida sa a ak
strikti elektoral li al akonpaye kandida pou Prezidan ke lap apiye. Pa ekzamp
mandatè Simon Desras al apiye Jude Celestin e kandida Mathias Pierre ale apiye
kandida Moise Jean Charles. Chak mandatè nan yon eleksyon vote yon fwa, depi yo
gen kat elektoral. Se yon avantaj ke li ye paske li pèmèt ke moun sa yo pral
vote pa rapo ak moun ki rete lakay yo e ki pa ale vote. Pa gen anyen de magouyè
ladan l jan yon seri de kandida vle fènou konpran. Li klè ke pou deplwaye
mandatè pati a dwe genyen mwayen lojistik ak finansye. Si ou se yon kandida ak
yon pati ki fèb ou pap kapab fè sa. Pa bliye genyen 13 mil
725 biwo de vot donk chak pati gen dwa a 13 mil 725 mandatè.
Rale sa se pou dekonstwui yon pakèt voye monte
kap fèt sou pwosesis elektoral la e ki pa koresponn a reyalite a.


text:
Songr
-
Pake:
-
-
Creole:
-
-
Lang:
-
Telechaje Songr
Deskripsyon:
Karakteristik prensipal:
- Rechèch ak download soti nan sèvis popilè
- Search pou odyo lyrics
- Èkstraksyon nan odyo soti nan dosye videyo
- Kapasite nan achte mizik
Kòmantè sou Songr:
Songr Lojisyèl ki gen rapò:
Lojisyèl an download yo ak pataje dosye yo nan rezo a bitor. Lojisyèl an gen anviwònman yo fleksib nan download la ak téléchargement nan dosye pou bezwen itilizatè a la.
Lojisyèl an nan download dosye yo soti nan rezo yo torrent ak serveurs ftp. Lojisyèl an pèmèt yo download plizyè dosye ansanm ak preview yo.
Lojisyèl la a download dosye yo nan sèvis videyo ak sit nan divès kalite. Lojisyèl an reyaji ak navigatè yo ki pi popilè ak sipò fonksyon an pran videyo a difizyon.
Lojisyèl pwisan download dosye byen vit. Lojisyèl an pèmèt ou nan rechèch nan yon gwo anyè nan medya dosye ak wè enfòmasyon sou yo.
Lojisyèl an nan download HD videyo soti nan sèvis sa yo entènèt popilè. Lojisyèl an gen yon motè rechèch bati-an ak yon navigatè jwenn kontni an pa mo kle.
Zouti yo download yo ak pataje dosye sou entènèt la. Lojisyèl an pèmèt ou download dosye soti nan sèvis popilè ak jwe dosye yo medya yo.
Zouti yo download yo ak pataje dosye ak ekstansyon an .Torrent. Lojisyèl an gen yon lis nan dosye medya popilè ak embedded motè rechèch.
Kliyan an download yo ak pataje dosye torrent. Lojisyèl an pèmèt ou Customize Téléchargez nan dosye ak wè enfòmasyon an detaye sou yo.
Zouti a download videyo soti nan sèvis Dailymotion. Lojisyèl an pèmèt ou download chanèl, Playlists ak konvèti nan fòma popilè.
Manadjè a pou downloads dosye vit ak efikas. Lojisyèl an pèmèt ou download dosye soti nan sèvis sa yo dosye hosting popilè e li gen ladan testaman yo nan yo.
Popilè a ak fasil yo sèvi ak lojisyèl fè echanj massanges tèks. Epitou li sipòte vwa ak videyo apèl.
Aplikasyon an popilè pou navigatè yo ki bay lèktur la nan kontni nan medya pandan sejou a nan entènèt la. Epitou se lojisyèl an itilize yo devlope kontni an amizman.
Editè a tèks fonksyonèl. Lojisyèl la se kapab fè operasyon debaz yo nan yon editè ak Customize mòd nan opere pou lang nan pwogram sèten.
Lojisyèl an programme ak dekode dosye yo videyo. Lojisyèl la sèvi ak avanse dosye konpresyon algorithm a ki bay maksimòm bon jan kalite a imaj.
Lojisyèl an pwisan pou kominikasyon an vwa nan rezo a. Lojisyèl an bay yon bon jan kalite segondè transmisyon son ak se souvan yo itilize nan mitan joueurs yo pwofesyonèl.
Wè plis lojisyèl
Sistèm operasyon:
- Windows
- Android
Top lojisyèl:
Wè plis lojisyèl


text:
Lik 12Haitian Creole Version (HCV)
12 ¶ Lè sa a, se pa ti kras moun ki te sanble; te sitèlman gen moun, yonn t'ap pile lòt. Jezi pran di disip li yo: Veye kò nou ak ledven farizyen yo, ak ti jan ipokrit yo a.
2 Pa gen anyen ki kache ki p'ap dekouvri yon lè, nanpwen sekrè ki p'ap devwale.
3 Se poutèt sa, tou sa n'a di nan fènwa, y'a tande l' gwo lajounen; tout sa n'a di moun nan zòrèy anndan chanm, y'a mache di l' nan tout kalfou.
4 Nou menm ki zanmi m', m'ap di nou sa. Nou pa bezwen pè moun ki touye kò men ki pa kapab fè anyen plis pase sa.
5 M'ap moutre nou moun pou nou pè a: Se Bondye pou nou pè. Lè Bondye fin touye, li gen pouvwa pou l' jete nan lanfè apre sa. Wi, mwen di nou se li menm pou nou pè.
6 Eske ti zwezo pa vann senk pou dis kòb? Men, Bondye pa bliye yon sèl ladan yo.
7 Menm cheve nan tèt nou, yo tout konte. Se sak fè, nou pa bezwen pè menm: nou vo pi plis pase anpil ti zwezo.
8 M'ap di nou sa: Moun ki va kanpe pou mwen devan lèzòm, mwen menm, Moun Bondye voye nan lachè a, m'a fè menm bagay la pou li devan zanj Bondye yo.
9 Men, moun ki va di devan lèzòm li pa konnen m', mwen menm, Moun Bondye voye nan lachè a, m'a kanpe devan zanj Bondye yo tou m'a di mwen pa konnen l'.
10 Tout moun ki pale mal sou Moun Bondye voye nan lachè a, y'a padonnen yo. Men, moun ki pale mal sou Sentespri a yo p'ap padonnen yo sa.
11 Lè y'a mennen nou pou yo jije nou nan sinagòg, osinon devan chèf ou ankò devan lòt otorite, pa bat tèt nou pou n' chache konnen ki jan nou pral fè defans nou, ni kisa pou n' di.
12 Paske, Sentespri a va moutre nou sa pou nou di lè sa a.
13 ¶ Yon moun rete nan mitan foul la, li di Jezi konsa: Mèt, di frè m' lan pou l' separe eritaj papa nou an avèk mwen.
14 Jezi reponn li: Zanmi mwen, ki moun ki mete m' pou jije afè nou osinon pou fè pataj pou nou?
15 Apre sa, li di yo tout: Fè atansyon. Veye kò nou pou lajan pa pran tèt nou. Paske, se pa anpil byen ki garanti lavi yon nonm, li te mèt rich kont kò li.
16 Li di yo parabòl sa a tou: Vwala, se te yon nonm rich ki te gen yon tè ki te rapòte l' anpil.
17 Li t'ap di nan kè li: Kisa pou m' fè? Mwen pa gen plas pou m' sere rekòt mwen yo.
18 Apre sa li di: Bon. Men sa m'ap fè; m'ap kraze depo m' yo, m'ap bati lòt pi gwo pou m' mete tout rekòt mwen yo ak tout lòt byen mwen yo.
19 Apre sa, m'a di tèt mwen: Monchè, ou gen anpil byen an depò pou plizyè lanne. Pa fatige kò ou ankò. Manje, bwè, pran plezi ou.
20 Men, Bondye di li: Egare! Aswè a menm yo pral mande ou nanm ou. Tou sa ou te sere yo, pou ki moun y'a ye?
21 Jezi di yo ankò: Se konsa sa ye tou pou moun k'ap ranmase byen pou tèt pa l' men ki pa rich devan Bondye.
22 ¶ Apre sa, Jezi di disip li yo: Se poutèt sa mwen di nou: Pa bat kò nou pou manje nou bezwen pou nou viv, ni pou rad nou bezwen pou mete sou nou.
23 Lavi pi konsekan pase manje, kò pi konsekan pase rad.
24 Gade zwezo yo rele kònèy la: yo pa plante, yo pa fè rekòt; yo pa gen ni depo ni galata. Men, Bondye ba yo manje. Nou menm nou vo pi plis pase zwezo yo, pa vre?
25 Kilès nan nou ki ka mete kek lanne an plis sou lavi l' afòs li fè tèt li travay?
26 Si nou pa ka fè bagay ki pi piti a, poukisa pou n'ap bat tèt nou pou lòt bagay yo?
27 Gade ki jan flè raje yo pouse: yo pa travay, yo pa fè rad. Men, m'ap di nou sa: Wa Salomon ki wa Salomon, ak tout richès li yo, li pa t' gen bèl rad tankou yonn nan flè sa yo.
28 Se konsa Bondye abiye pye zèb yo tou: jòdi a yo la, men denmen yo jete sa nan dife pou chofe fou. Se sak fè, se pa nou menm li pa ta abiye. Ala moun manke konfyans nan Bondye!
29 Pa bay kò nou traka pou n' toujou ap chache sa pou n' manje ak sa pou n' bwè.
30 Tout bagay sa yo, se moun lòt nasyon sou latè yo k'ap chache yo tout tan san rete. Men nou menm, nou gen yon Papa ki konnen nou bezwen tout bagay sa yo.
31 Pito nou chache bay bagay peyi kote Bondye Wa a premye plas nan lavi nou, konsa Bondye va ban nou tou sa nou bezwen.
32 Nou pa bezwen pè, nou menm ti bann mouton yo, paske se tout plezi papa nou pou l' ban nou peyi kote Bondye Wa a.
33 Vann tou sa nou genyen, separe lajan an bay pòv. Chache yon bous ki p'ap chire. Sere lajan nou nan syèl kote li p'ap janm fini. Paske la, vòlò p'ap ka jwenn li, poudbwa p'ap kapab manje li.
34 Kote richès ou ye, se la kè ou ye tou.
35 Se pou nou toujou pare ak ponyèt nou tou twouse, lanp nou tou limen,
36 tankou domestik k'ap tann mèt yo tounen sot nan nòs. Kou l' rive, li frape, yo louvri pòt pou li.
37 L'ap bon nèt pou domestik sa yo lè mèt la p'ap jwenn yo ap dòmi! Sa m'ap di nou la a, se vre wi. Mèt la va twouse ponyèt li, l'ap fè domestik yo chita sou tab, la vin sèvi yo.
38 Wi, l'ap bon nèt pou domestik sa yo, si l' jwenn yo p'ap dòmi, kit li tounen vè menwit osinon menm pita toujou.
39 Se yon bagay nou tout nou dwe konnen: Si mèt kay la te konn kilè vòlò ap vini, li ta veye, li pa ta kite l' kase kay la.
40 Nou menm tou, se pou n' toujou pare, paske Moun Bondye voye nan lachè a va vini lè nou pa ta kwè!
41 ¶ Lè sa a Pyè di li: Mèt, parabòl sa a, se pou nou menm sèlman osinon pou tout moun ou di li?
42 Jezi reponn li: Ki moun ki ka di li se yon jeran ki fè tout travay li byen, epi ki konn kenbe tèt li anplas? Se moun sa a mèt kay la va mete pou veye sou tout moun nan kay la, pou bay lòt domestik yo manje lè pou yo manje.
43 Se va bèl bagay pou domestik sa a, si mèt la jwenn li ap fè travay li lè l' tounen lakay la.
44 Sa m'ap di nou la a, se vre wi: mèt la va mete l' reskonsab tout byen l' yo.
45 Men, si domestik sa a te di nan kè l': Mèt mwen ap fè reta. Li poko ap vini. Epi, li tonbe bat lòt sèvitè yo, fi kou gason, li rete ap plede manje, bwè jouk li sou;
46 mèt domestik sa a va rive jou l' pa t'ap tann, yon lè li p'ap konnen. L'ap rachonnen l' anba kou, l'ap aji avè l' menm jan yo aji ak moun ki pa fè travay yo.
47 Yon domestik ki konnen sa mèt li vle, men ki pa janm pare epi ki pa fè sa mèt la vle, domestik sa a anba kou.
48 Men, yon domestik ki pa konn sa mèt li vle, lèfini k'ap fè bagay ki merite pou yo bat li, y'ap bay domestik sa a de twa kou sèlman. Moun yo bay anpil, y'ap mande l' anpil tou. Moun yo mete reskonsab anpil bagay, y'ap egzije plis ankò nan men li.
49 Mwen vini jete yon dife sou latè. Mwen ta renmen wè dife sa a limen deja!
50 Mwen gen yon batèm pou m' resevwa. Men, mwen twouve l' pran anpil tan pou l' rive.
51 Nou kwè mwen vin mete lapè sou latè. Mwen di nou: Non, mwen vin mete divizyon.
52 Depi koulye a, yon fanmi ki gen senk moun va divize, twa kont de, de kont twa.
53 Papa va leve kont pitit gason, pitit gason va leve kont papa, manman va leve kont pitit fi, pitit fi va leve kont manman, bèlmè va leve kont bèlfi, bèlfi va leve kont bèlmè.
54 ¶ Jezi t'ap di foul moun yo tou: Lè nou wè yon nwaj ap leve bò kote solèy kouche a, lamenm nou di: Li pral fe lapli. Epi se sak rive vre.
55 Lè nou wè van an soufle soti nan sid, nou di: Li pral fè cho. E se sak rive vre.
56 Ipokrit, nou konn ki sans pou nou bay bagay k'ap pase sou tè a ak nan syèl la, poukisa atò nou pa konn ki sans pou nou bay bagay k'ap pase koulye a nan tan sa a?
57 Poukisa nou pa chache konprann pou tèt pa nou sa nou dwe fè ki dwat?
58 Si yon moun pote plent lajistis pou ou, si nou tou de nou pral nan tribinal ansanm, pito n' chache antann nou pandan nou nan chemen. Si se pa sa, l'ap trennen ou devan jij la, jij la ap lage ou nan men lapolis, lapolis ap mete ou nan prizon.
59 M'ap di ou sa: ou p'ap soti nan prizon an tout tan ou pa peye dènye lajan ou dwe a.


text:
Wofite ti mezi ki bay sipò Aux Pyakiròt 3 grip Odroid C2 yo gen twò gwo, ak pwojè konsa yo egzije plis kontra ki te desann platfòm; repons a Aux Pyakiròt fondasyon fè fas ak grangou kap grandi sa a ki te piti piti a Aux Pyakiròt zewo nan yon pri ki nan 5$.
Mwen te fè ak yonn nan la distinction Pyakiròt zewo, e pran opòtinite a mwen pral pataje avèk ou M' premye ogmantasyon, dapre travay yo a karakteristik teknik ki pi enpòtan yo nan ti sa a Micro konpitè orientée pou a edikasyon ak devlopman pwojè yo te chita pou a Entènèt bagay.
Ti machin sa a se menm bagay la tou kòm pwemye modèl Aux Pyakiròt, yon ARMv6 BCM2835, Men, avèk faktori overclock ki vle di yon gen plis moun 40% nan pèfòmans; ta dwe sonje bagay sa Li te dispanse avèk emplacements pou kamera ak ekspozisyon nan sa a vèsyon pipiti de youn plat la byen netwaye.
Li distribiye tankou pou granmoun pou redwi pwi manifakti yo, e konsa an detay pri a; Se konsa pou yo sèvi ak a pò GPIO, Nou dwe soude retire rad sou ou de 40 TACHE akonpaye pou a Pizer; gen ladan kat lòt zepeng, de videyo a pou alyaj, pou ajoute de yon bouton osinon réinitialiser bouton.
Nou pa gen pò de microUSB, dédié pou bay manje sa a ti konpitè zèl dwat la, yonn sou bò gòch, se la USB OTG sa pèmèt nou pou atachan sou kote ki bay sipò; Sepandan, Si nou gen plan pou li konekte li konsomasyon anwo nan syèl la ki bay sipò Nou pral bezwen yon mwaye usb ak ekipman pou fòs an deyò.
Genyen yon enfini kantite bwat yo ak Akseswa Depi Rasperry Pyakiròt zewo, e mwen te gen ale pou Pyakiròt zèb, yon bwat te fini nan bwa ansanm ak avabo te gen ladan li Ou kapab wè foto sa a nan pwochèn a la cartes de USB OTG ak nan miniHDMI pou HDMI.
Tablo ki anda nan mwen te konpile a karakteristik teknik yo ki pi enpòtan, e a rezilta a critères Se konsa, ou ka konpare yo ak ke ansyen modèl Aux Pyakiròt 2, Aux Pyakiròt 3, ak B Pyakiròt aux plis pase.
A tès koneksyon te fè ak yon ethernet clé 10/100 USB 2.0, e la a tanperati ak ki le aliminyòm sa gen ladann PiZebra; Ou kapab desann Apre sa a tès journaux nan tout kat modèl.
An brèf li se yon aparèy ak yon pwi bon kalite relasyon trè byen, ak dimansyon de pèfòmans; Malgre ke yon ti jan limitado en cuanto a conectividad refere li nan.
Si ou tankou ou ka swiv mwen Twitter, Facebook, Google plis pase, LinkedIn, Feedly, oubyen pataje ak bouton sou piblikasyon sa a, Si ou gen nenpòt kesyon oubyen sigjesyon Tanpri pa ezite pou fè komantè.


text:
Lékonomi
L’énèrzi dirab la mèr : l’instalasyon in sant pou fé bann z’ésé
Avann anparl de sa, ni pé kant mèm rapèl pou in pé d’moun ké La réjyon dann tan Paul Vergès lété fine fé instal in n’afèr konmsa shé nou mé konm té i falé kasé, la trap sa l’amenn lo dyab bouyi la-ba é la priv anou avèk l’akor la bann Didier Robert d’in sant pou fé l’ésé bien an avans dsi son tan. Biensir lété pa égzaktoman lo mèm z’afèr, mé té i konsèrn l’énèrzi la mèr é tout fason lété pa nésésèr kass lé n’ot pou alé zète sa sé pa ousa.
Avann anparl de sa, ni pé kant mèm rapèl pou in pé d’moun ké La réjyon dann tan Paul Vergès lété fine fé instal in n’afèr konmsa shé nou mé konm té i falé kasé, la trap sa l’amenn lo dyab bouyi la-ba é la priv anou avèk l’akor la bann Didier Robert d’in sant pou fé l’ésé bien an avans dsi son tan. Biensir lété pa égzaktoman lo mèm z’afèr, mé té i konsèrn l’énèrzi la mèr é tout fason lété pa nésésèr kass lé n’ot pou alé zète sa sé pa ousa.
Donk lo 25 moi d’août la instal in sant pou fé l’étid bann sistèm pou la prodiksyon l’énèrzi la mèr dirab.
Lo bann sistèm banna i sava étidyé la-ba i port dsi bann z’éolyène off shore (prozé float gen par la sosyété Idéol) épi dsi ban démonstartèr houlo-motèr. Sé sak lo CNRS épi l’ékol santral Nantes i donn konm ransègnman : inn konm l’ot i doi zèr lo sant pou fé lo bann z’ésé, avèk in bidzé plis 20 milyonn l’éro.
Lo site milti-technolozi lé rakordé avèk lo rézo éléktrik zénéral par in kab sou-marine kosto : par-la 8mégawat. Avèk sa, a partir d’moi d’séktanm sar posib konèk tout lo bann sistèm pou tésté dann in sèl zourné avèk tout lo règlomann sékirité. Va gingn fé lo tèst dsi troi démonstratèr EMR (énèrzi marine ronouvlab) an mèm tan..
L’èr ki lé nana tout lo zotorizasyon k’i fo avèk tout lo bann z’aparèy pou la mèr é pou la tèr pou mète o poin dann la réalité lo térin-donk dann i mode opérasyonèl – avèk sa, lo bann démonstratèr épi tout lo ban prototip lé nésésèr dann in promyé tan.
Pou l’okazion mésyé Christophe Clèrgeau vis prézidan La réjyon la anons i sava instal in dézyèm sant d’ésé pou 25 milyon l’éro dann lé z’anviron..
Sak mi romark sé ké lé z’ot i avans é nou nou lé kaziman an pane é konm di lo kont sak i avans pa i rokil. Tousa par l’inprévoiyans é lo mank l’imazinasyon in bann zélu k’i pans zot lé méyèr ké lé zot é zot na mèm poin lo pli pti vizion dsi l’avnir. Mi pans l’istoir va ziz azot !


text:
Abakouk 2Haitian Creole Version (HCV)
2 ¶ Mwen moute sou fò a pou m' veye. Mwen kanpe sou tèt miray ranpa a, m'ap tann pou m' wè sa Seyè a pral di m', ki repons li pral ban mwen apre tout plenyen mwen plenyen ba li a.
2 Men repons Seyè a ban mwen. Li di m' konsa: -Ekri sa mwen pral fè ou wè a. Grave l' byen grave sou wòch plat pou moun ka li l' fasil.
3 Ekri l' paske se poko lè pou sa m' pral fè ou wè a rive. Men, li p'ap pran lontan ankò pou l' rive. Li gen pou l' rive vre. Si li pran reta pou l' rive, ou mèt tann. Paske, wè pa wè, li gen pou l' rive lè pou l' rive a.
4 Men mesaj la: Moun ki pa mache dwat devan Bondye p'ap chape. Men moun ki mache dwat yo va viv paske yo te kenbe konfyans fèm yo nan Bondye.
5 ¶ Richès fè moun pèdi tèt yo pi mal pase bweson. Moun ki gen lògèy pa ka rete trankil. Tankou simityè, yo pa janm gen ase. Tankou kote mò yo ye a, yo pa janm gen kont yo. Yo mache pran tout nasyon yo pou yo. Yo mete tout pèp yo anba ponyèt yo.
6 Men, tout pèp sa yo pral pase yo nan betiz, yo pral rele chalbari dèyè yo, yo pral bay istwa sou yo. Yo pral di: Madichon pou moun k'ap plede pran sa ki pa pou yo! Kilè y'a sispann fè sa? Madichon pou moun k'ap bay ponya epi k'ap fè moun peye gwo enterè mete sou li!
7 Talè konsa, se nou ki pral nan pran ponya. Moun nou dwe yo pral leve dèyè nou. Yo pral piye tou sa nou genyen.
8 Nou te piye anpil nasyon. Koulye a rès moun ki te chape yo pral piye tou sa nou genyen paske nou te touye anpil moun, nou te fè peyi yo, lavil yo ansanm ak moun ki te rete ladan yo pase anpil mati anba men nou.
9 Madichon pou moun k'ap vòlò pou fè fanmi yo rich, k'ap bati kay sou mòn pou malè pa rive yo!
10 Se wont nou fè fanmi nou yo wont. Lè nou detwi anpil nasyon konsa, se pwòp tèt nou nou fè mal.
11 Ata wòch ki nan miray yo ap denonse nou. Poto travès kay yo ap fè menm bagay la tou.
12 Madichon pou moun k'ap touye moun, k'ap fè lenjistis pou bati lavil yo!
13 Travay pèp yo ap fè a pral boule nan dife. Se pou gremesi nasyon yo ap fatige kò yo travay di. Se Seyè a menm k'ap fè sa rive konsa.
14 Menm jan lanmè a plen dlo, se konsa toupatou sou latè moun pral konnen pouvwa Bondye a.
15 ¶ Madichon pou moun k'ap fè moun parèy yo bwè pou avili yo. Yo vide bweson ba yo jouk yo sou. Yo mete yo toutouni devan tout moun.
16 Moun p'ap fè lwanj pou yo. Okontrè, yo pral trennen yo nan labou. Se yo menm ki pral bwè pou yo sou jouk y'a mete yo toutouni devan tout moun tou. Seyè a nan kòlè li pral fè yo bwè gode chatiman li pare pou yo a. Yo t'ap chache lwanj? Se wont y'a wont pito.
17 Yo te koupe tout gwo rakbwa peyi Liban an. Koulye a, se yo yo pral koupe voye jete. Yo te touye tout bèt li yo. Koulye a, bèt li yo pral fè yo kouri al kache. Tou sa pral rive yo paske yo te touye anpil moun, yo te fè peyi yo, lavil yo ansanm ak moun ladan yo pase anpil mati anba men yo.
18 Kisa yon estati an bwa ka fè pou nou, pou nou fè moun travay fè li pou nou? Kisa yon estati fèt ak metal yo fonn ka fè pou nou? Se manti ase l'ap ban nou. Sa sa ap rapòte nou lè nou fè zidòl ki pa ka pale pou nou mete konfyans nou nan yo?
19 Madichon pou moun k'ap pale ak yon bout bwa, epi k'ap di l': Leve non! Madichon pou moun k'ap pale ak yon moso wòch ki pa gen lapawòl, epi k'ap di l': Kanpe non! Eske bout bwa ak moso ròch ka di ou anyen? Ou kouvri yo avèk plak lò ak plak ajan, se vre. Men yo pa gen lavi.
20 Seyè a kanpe nan kay ki apa pou li a. Se pou tout moun sou latè pe bouch devan li.


text:
Oté
Promès sé dète ! Lo gran l’ékar dann la sosyété rényonèz !
/ 19 zanvié 2015
II paré La Rényon na d’moun lé pli rish ké rish : dé mil san katrovin trèz famiy i pèy l’inpo dsi la grann fortine é si ou i kont lo dis pour san pli rish, zot i gingn plis dé mil sink san éro par pèrsone dann lo moi, d’apré sak moin la lir dsi l’internet. Na d’moun rish, lé vré. Mé na d’moun dan l’okisité, sa lé vré galman… Na in rényoné dsi dé lé dsou lo pa d’port la mizèr. Donk ni oi bien na in gran l’ékar dann la sosyété rényonèz. Bann pli rish lé plizanpli rish ! Bann moun mizèr lé plizanpli pov.
La mizèr, sa lé dir é napoin pèrsone pou done amoin la démanti. Solman kan ou i soiport sa, in koup de tan, mèm in bon koup de tan sa i ariv é si ou i aspèr sort ladan lé akséptab. Kansréti ou i gingn in travay a titré. Mé si ou na poin léspoir sort ladan zamé dann out vi ébin sé konm in kondanasyon a pèpétuité pou manz la mizèr. In kondanasyon a pèrpétuité, sa lé dir sa !
Alor mésyé lo prézidan, kosa ou i vé fé, kosa ou i nyabou fé pou tir d’moun dan la mizèr ? kisoi bann jenn, bann vièy pèrsone, bann andikapé, bann malad, bann travayèr pov. Kosa pu i pé fé pou zot é si la pa ou kisa i sava fé kosa ?
Pandan éstan-la lo kalandriyé mon bann kamarad Sin-Pol i dégrène zour apré zour pou rapèl lo prézidan La Frans pou diminyé la mizèr par dé dann son manda konm li l’avé promète… Donk, koman li sa fé sa ? Dann kèl bidjé ? Sète ané, mi pans pa. L’ané k’i vien ? Mi kroi pa. L’ané d’apré ? Mi doute. Promès sé dète ! Mé désèrtin i ranbours pa zamé sak zot i doi !


text:
Hommage
Gran mersi Madam Baba !
Kan in moun i kass lo kwin, nout kèr i plèr. Po rézon, li lé pi la. Nou vwa arpi, nou toush arpi, nou koz arpi ansanm. Mé si nou gèt byin, si nou akout byin dann nout fonnkèr, saspé – mé lé pa sir, nou pé vwar lo moun i viv akoz nou yinm ali, akoz li la sitantèlman fé ké li sra la po toulbon, po toultan.
Madam Baba la désot la vi dimans 8 zyin mé el i viv é va viv ankor lontan akoz son kèr té dou, akoz son léspri té vif é sirtou li la doné zisko dernié. Servis aou, maloya aou, sinplisité aou, baro gran rouvèr, madam Baba té donn son tan, son gabié, tout son konésans.
Son dernié léson : lèss son kor prop. Fé in lakèy la mor. Son vi té anmayé sanm la mor akoz la vi la mor sé in sèl. Son vi té anmayé èk sat La Rénion akoz La Rénion lé Baba, La Rénion sé péi zansèt, péi Madégaskar, péi la rézistans, péi ti moun Zarboutan.
Mersi madam Baba po léritaz ou lèss po nou. Lé gran, lé san fon. I fo éspéré nou va giny manié ali !
Po tout son lantouraz, famiy, zami, isi é an déor, mi di azot nou tyinbo ansanm.
Eric Alendroit